

Poročilo o stanju in gibanju davčnega dolga na dan 31. december 2020

**Povzetek poročila**

Finančna uprava Republike Slovenije (v nadaljnjem besedilu: FURS) je pripravila Poročilo o stanju in gibanju davčnega dolga po stanju na dan 31. 12. 2020 za namen predložitve Državnemu zboru hkrati z zaključnim računom državnega proračuna za leto 2020.

Čeprav je to poročilo predloženo hkrati z zaključnim računom državnega proračuna, pa se poročilo o prihodkih in davčnem dolgu nanaša na vse štiri javnofinančne blagajne za katere FURS pobira dajatve: proračun države, Zavod za pokojninsko in invalidsko zavarovanje, Zavod za zdravstveno zavarovanje in proračune občin.

V letu 2020 je FURS pobrala neto 16.274.163.067 EUR prihodkov za vse štiri blagajne javnega financiranja, kar je za 1.289.261.422 EUR oziroma 7,3 odstotka manj kot v letu 2019.

Če bi k pobranim javnofinančnim prihodkom v letu 2020 prišteli tudi znesek oproščenih prispevkov za socialno varnost v znesku 607.639.851 EUR, ki jih je državni proračun na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) v času spomladanske epidemije poravnal »mimo« FURS neposredno javnofinančni blagajni ZZZS, ZPIZ ali državnemu proračunu, bi prihodki v letu 2020 znašali 16.881.802.917 EUR in bi bili v primerjavi z letom 2019 nižji za 681.621.571 EUR oziroma 3,9 odstotka.

Po stanju na dan 31. 12. 2020 je znašal davčni dolg za vse blagajne javnega financiranja 998.089.393 EUR[[1]](#footnote-1). V letu 2020 se je davčni dolg znižal za 182.271.339 EUR oziroma 15,4 odstotka. Trend zniževanja davčnega dolga se nadaljuje že sedem let, od ustanovitve FURS v letu 2014, saj se je skupaj znižal za 499.735.979 EUR oziroma 33,4 odstotka.

Slika 1: Trend gibanja javnofinančnih prihodkov in davčnega dolga od leta 2015 do 2020



Pri spremljanju gibanja davčnega dolga je poleg znižanja absolutnega zneska davčnega dolga v primerjavi s predhodnim obdobjem treba upoštevati tudi gibanje deleža dolga glede na letno pobrane javnofinančne prihodke FURS. Delež davčnega dolga za vse javnofinančne blagajne v vseh letno pobranih javnofinančnih prihodkih FURS je v letu 2020 zdrsnil na 6,1 odstotka, v letu 2014, ko je bil ustanovljen FURS, je znašal 10,4 odstotka.

Če se v povezavi z obravnavo zaključnega računa, osredotočimo samo na v letu 2020 nastali in zapadli dolg, je po stanju 31. 12. 2020 znašal za vse javnofinančne blagajne 188.164.276 EUR. Ob sestavi tega poročila, se je po stanju na dan 31. 3. 2021, v letu 2020 nastali dolg, že znižal na 131.786.272 EUR. Obseg dajatev, plačanih po zapadlosti z do eno mesečno zamudo, se giblje od 60 do 80 mio EUR mesečno, hkrati pa so že bili realizirani nekateri ukrepi izterjave, ne pa vsi, ker so bili v obdobju od 31. 12. 2020 do 18. 4. 2021 postopki davčne izvršbe po interventni zakonodaji[[2]](#footnote-2) omejeni samo na nujne.

S ciljem obvladovanja davčnega dolga je FURS izvajal številne ukrepe za spodbujanje prostovoljnega plačevanja in izterjave: opominjanje, pobote obveznosti z zapadlimi terjatvami, unovčitve predloženih zavarovanj, davčno izvršbo, druge zahtevnejše ukrepe uveljavljanja davčnega dolga in predlagal stečaje ali izbrise.

Davčni dolg po stanju 31. 12. 2020 je glede na možnosti izterjave razdeljen na aktivni dolg v višini 498.681.544 EUR (49,96 odstotka) in pogojno izterljivi dolg v višini 499.407.850 EUR (50,04 odstotka).

FURS je pri izterjavi znatnega dela davčnega dolga zelo omejen. Če sodišče odloči, da se zoper dolžnika začne postopek zaradi insolventnosti, se za dolg, ne sme voditi postopka izvršbe niti zavarovanja. Po stanju 31. 12. 2020 je bil obseg pogojno izterljivega dolga prijavljenega v insolvenčne postopke 353 milijonov EUR, kar predstavlja 35,4 odstotka davčnega dolga.

Podobno kot za insolvenčne postopke velja tudi za davčni dolg zavarovan z zastavno pravico na nepremičninah. Postopek prodaje nepremičnine in poplačilo upnikov vodi izvršilno sodišče, zato davčni organ po podanih predlogih sodiščem v višini 50.503.225 EUR na hitrost in višino poplačila dolga nima vpliva.

V letu 2020 je FURS poslal dolžnikom 578.190 opominov in 21.325 pozivov za plačilo in predložitev seznama premoženja ter izdal 248.587 sklepov o davčni izvršbi za novo nastale davčne in nedavčne obveznosti ali kot nov ukrep izterjave v skupnem znesku 919.803.550 EUR. Z izvedenimi ukrepi je bilo izterjano 343.759.061 EUR dolga. V primerjavi s predhodnim letom je bilo izterjano za 196.952.048 EUR oziroma 36,4 odstotka manj dolga, kar je posledica uvedenih ukrepov oziroma sprejete politike zaradi epidemije nalezljive bolezni COVID-19. V času od 29. 3. do 19. 6. 2020 je bilo v skladu z določili Zakona o interventnih ukrepih na javnofinančnem področju (ZIUJP) ustavljeno izdajanje opominov pred davčno izvršbo in sklepov o davčni izvršbi. Novi postopki davčne izvršbe so se lahko začeli samo v nujnih zadevah. Vsi že začeti postopki davčne izvršbe so bili na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo – ZIUZEOP, zadržani.

Dodatno je FURS izvedel tudi pobote in unovčitve zavarovanj v višini 184.812.098 EUR.

Na podlagi izdanih sklepov o davčni izvršbi je bilo v letu 2020 izterjanega za 144.393.655 EUR dolga iz naslova davčnih terjatev. Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah s 66,4 odstotka deležem plačil, sledi izvršba na premično premoženje z 20,1 odstotka, 9,1 odstotka predstavlja izvršba na dolžnikove denarne prejemke, 4,3 odstotka izvršba na dolžnikove denarne terjatve in 0,1 odstotka izvršba na vrednostne papirje.

V poročilu so predstavljeni tudi ukrepi davčnega nadzora, s katerimi je bilo v letu 2020 dodatno odmerjenih 269.040.943 EURobveznosti. Prav tako so opisane nekatere aktivnosti za spodbujanje prostovoljnega plačevanja dajatev.

dr. Simon Starček,

v. d. generalnega direktorja

Številka: 9600-87/2021-1

Datum: 31.5.2021

**1. Uvod**

Finančna uprava Republike Slovenije (v nadaljnjem besedilu: FURS) je na podlagi zakona, ki ureja javne finance[[3]](#footnote-3), pripravila Poročilo o stanju in gibanju davčnega dolga po stanju na dan 31. 12. 2020 za namen predložitve Državnemu zboru hkrati z zaključnim računom državnega proračuna za leto 2020. Podatki v poročilu so pripravljeni na podlagi zaključnega računa FURS za leto 2020.

Čeprav je to poročilo predloženo hkrati z zaključnim računom državnega proračuna, pa se poročilo o prihodkih in davčnem dolgu nanaša na vse štiri javnofinančne blagajne za katere FURS pobira dajatve: proračun države, Zavod za pokojninsko in invalidsko zavarovanje, Zavod za zdravstveno zavarovanje in proračune občin.

V poročilu so sicer ločeno izpostavljeni podatki, ki se nanašajo na prihodke in davčni dolg za blagajno proračuna države, vendar neposredna primerjava teh podatkov iz zaključnega računa FURS in zaključnega računa državnega proračuna ni mogoča. Na strani prihodkov je namreč precejšen del davka iz naslova dohodnine, ki ga pobere FURS in vplača v državni proračun, zaradi sistema financiranja občin v proračunu države na kontih razreda 7 zmanjšan in so zato prihodki iz naslova dohodnine v zaključnem računu države precej nižji od dejansko pobranih s strani FURS. Ta razlika je v 2020[[4]](#footnote-4) znašala več kot 1,1 milijarde EUR. Na drugi strani je celotni davčni dolg iz naslova dohodnine v zaključnem računu FURS izkazan v blagajni državnega proračuna.

**2. Pobrani prihodki**

FURS pobira dajatve, ki so prihodek štirih blagajn javnega financiranja, in sicer: proračuna države, Zavoda za pokojninsko in invalidsko zavarovanje, Zavoda za zdravstveno zavarovanje in proračunov občin. Prek proračuna države se del prihodkov razporeja tudi v proračun Evropske unije.

V letu 2020 je FURS pobrala neto 16.274.163.067 EUR prihodkov za vse štiri blagajne javnega financiranja, kar je za 1.289.261.422 EUR oziroma 7,3 odstotka manj kot v letu 2019.

Če bi k pobranim javnofinančnim prihodkom v letu 2020 prišteli tudi znesek oproščenih prispevkov za socialno varnost v znesku 607.639.851 EUR, ki jih je državni proračun na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP)[[5]](#footnote-5) v času spomladanske epidemije poravnal »mimo« FURS neposredno javnofinančni blagajni ZZZS, ZPIZ ali državnemu proračunu, bi prihodki v letu 2020 znašali 16.881.802.917 EUR in bi bili v primerjavi z letom 2019 nižji za 681.621.571 EUR oziroma 3,9 odstotka.

*Preglednica 1: Pobrani prihodki po javnofinančnih blagajnah v EUR*

|  |  |  |  |  |  |
| --- | --- | --- | --- | --- | --- |
| **Prejemniki sredstev** | **JANUAR - DECEMBER 2020** | **Struktura v odstotka** | **JANUAR - DECEMBER 2019** | **Struktura v odstotka** | **INDEKS 2020/2019** |
| Država | 8.793.447.614 | 54,0 | 9.768.572.604 | 55,9 | 90,0 |
| ZPIZ | 4.144.858.576 | 25,5 | 4.514.037.677 | 25,3 | 91,8 |
| ZZZS | 3.005.909.430 | 18,5 | 2.935.400.964 | 16,7 | 102,4 |
| Občine | 329.947.447 | 2,0 | 345.413.244 | 2,1 | 95,5 |
| **Skupaj JFP** | **16.274.163.067** | 100,0 | **17.563.424.489** | 100 | 92,7 |

*Vir: FURS*

*Slika 2: Struktura neto pobranih prihodkov po prejemnikih sredstev v letu 2020*

*Vir: FURS*

Največji delež pobranih prihodkov[[6]](#footnote-6) predstavljajo skupaj prispevki za socialno varnost in transferni prihodki iz naslova prispevkov (44,4 odstotka). V letu 2020 je bilo pobranih skupaj za 4,0 odstotka manj teh prihodkov kakor v letu 2019; od tega je upad prihodkov iz naslova prispevkov za socialno varnost znašal 4,8 odstotka, medtem ko so bili transferni prihodki višji za 7,1 odstotka. Najobsežnejši med prispevki za socialno varnost je prispevek za pokojninsko in invalidsko zavarovanje. Po deležu pobranih prihodkov sledijo domači davki na blago in storitve (32,4 odstotka), kjer je bilo pobranih za 10,5 odstotka manj prihodkov glede na leto 2019. Po obsegu prevladujeta davek na dodano vrednost in trošarine. Dokaj velik delež ima tudi skupina davkov na dohodek in dobiček (20,1 odstotka), kjer je bilo pobranih za 9,7 odstotka manj prihodkov glede na leto 2019. Največ prihodkov v tej skupini pripada dohodnini.

*Slika 3: Struktura neto pobranih javnofinančnih prihodkov po vrstah prihodkov v letu 2020*

*Vir: FURS*

Precejšnje zmanjšanje pobranih prihodkov v letu 2020 je bila posledica razglasitve epidemije COVID–19 v marcu in oktobru 2020 ter sprejetih interventnih ukrepov za zajezitev epidemije in omilitev njenih posledic za državljane in gospodarstvo.

Interventni ukrepi, ki so najbolj vplivali na zmanjšanje prihodkov v letu 2020, so bili naslednji:

* + odobritev plačilnih ugodnosti po 7. členu Zakona o interventnih ukrepih na javnofinančnem področju (ZIUJP), ki je veljal od 29. 3. 2020 do 19. 6. 2020 in po 67. členu Zakona o interventnih ukrepih za omilitev posledic drugega vala epidemije COVID-19 (ZIUOPDVE) od 28. 11. 2020 do 30. 6. 2021;
  + odlog plačila prispevkov za socialno varnost, ki so zapadli v plačilo aprila, maja in junija 2020, na podlagi 12. in 12.a člena Zakona o interventnih ukrepih na področju plač in prispevkov (ZIUPPP);
  + ukrep, po katerem dveh obrokov akontacije davka od dohodka pravnih oseb (DDPO) in dohodka iz dejavnosti (DohDej), ki sta dospeli v plačilo aprila in maja 2020, zavezancem ni bilo potrebno plačati;
  + oprostitev plačila prispevkov za socialno varnost, ki jih je na podlagi 28., 33. in 38. člena Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) v času spomladanske epidemije za zavezance poravnal državni proračun neposredno javnofinančni blagajni ZZZS, ZPIZ ali državnemu proračunu na podlagi obračunskih podatkov FURS;
  + omejitev začetka novih postopkov davčne izvršbe le na nujne zadeve po Zakonu o interventnih ukrepih na javnofinančnem področju (ZIUJP) v obdobju od 29. 3. 2020 do 19. 6. 2020;
  + zadržanje postopkov davčne izvršbe, ki so bili začeti pred epidemijo, na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) v času od 11. 4. 2020 do vključno 31. 5. 2020;
  + prekinitev teka rokov v odmernih in nadzornih postopkih, kar je pomenilo zmanjšan obseg odmerjenih obveznosti in posledično plačil v letu 2020;
  + zmanjšanje oziroma prepoved opravljanja gospodarske dejavnosti pri zavezancih in s tem manjše obveznosti po davčnih obračunih.

Zaznan pozitiven učinek v zvezi s pobranimi prihodki v letu 2020 pa je povezan s pogoji, ki so v interventni zakonodaji določeni za pridobitev posameznih pravic zavezancev (poravnane dajatve in predloženi davčni obračuni za obdobje pred epidemijo oziroma na dan vložitve vloge).

Krepitev kulture prostovoljnega izpolnjevanja zakonskih obveznosti je prednostni dolgoročni cilj FURS. V ta namen se kontinuirano izvaja vrsta medsebojno povezanih ukrepov na različnih področjih njenega delovanja od preventivnih do zelo ciljno usmerjenih aktivnosti. Podrobneje so te aktivnost predstavljene v 8. poglavju tega poročila.

Davek je vsak denarni prihodek državnega proračuna, proračuna Evropske unije ali proračuna samoupravne lokalne skupnosti, ki ni plačilo za opravljeno storitev ali dobavljeno blago in se plača izključno na podlagi zakonov o obdavčenju oziroma predpisov samoupravnih lokalnih skupnosti, izdanih na podlagi zakonov o obdavčenju.

V skladu s 3. členom Zakona o davčnem postopku[[7]](#footnote-7) (v nadaljnjem besedilu: ZDavP-2) se kot davek štejejo tudi:

* uvozne in izvozne dajatve po predpisih Evropske unije,
* prispevki za obvezno pokojninsko in invalidsko zavarovanje, obvezno zdravstveno zavarovanje, zaposlovanje in starševsko varstvo,
* nadomestila, intervencijski in drugi ukrepi, ki so v celoti ali delno sistem financiranja kmetijskega usmerjevalnega in jamstvenega sklada, vključno z zneski, pobranimi v zvezi s temi ukrepi,
* obresti, stroški postopka pobiranja davkov, denarne kazni in globe ter stroški postopka o prekršku, ki jih odmeri oziroma izreka davčni organ.

FURS v skladu z zakonom, ki ureja delovanje, organizacijo, naloge in pooblastila finančne uprave, vodi knjigovodsko evidenco, iz katere se zagotavljajo podatki o stanju in gibanju davčnega dolga. Za vodenje davčnega knjigovodstva se smiselno uporabljajo določbe zakona, ki ureja računovodstvo.

**3. Splošno o davčnem dolgu**

Davčni dolg je stanje dolga zavezancev do FURS na presečni dan, ki vključuje vse zapadle neporavnane terjatve, ki jih odmerja, nadzira in izterjuje FURS v skladu s predpisi.

Na stanje davčnega dolga na presečni dan ob koncu proračunskega leta bistveno vplivajo naslednja gibanja:

* prenos odprtih zapadlih terjatev iz preteklega proračunskega leta,
* obseg nastalih in zmanjšanih terjatev (odmera oziroma obračun dajatev, odpisi) zapadlih v proračunskem letu in
* obseg plačanih oziroma izterjanih terjatev v proračunskem letu.

**3.1 Odmera oziroma obračun dajatev – izvršilni naslovi**

Davčni dolg nastane, če zavezanec v predpisanem roku ne poravna svojih odmerjenih oziroma obračunanih obveznosti, ki izhajajo iz izvršilnega naslova. Izvršilni naslovi so predvsem davčni obračuni, ki jih predloži zavezanec, in odločbe, ki jih izdaja FURS. Za slednje velja, da postanejo izvršljive v 30 dneh od vročitve, ne glede na to, ali zavezanec zoper njih uveljavlja pravno sredstvo (prvi odstavek 87. člena ZDavP-2). Za davčni dolg torej ni pomembna dokončnost ali celo pravnomočnost akta, iz katerega izhaja obveznost plačila. V davčni dolg so tako vključene tudi obveznosti, ki so predmet pritožb zavezancev pri drugostopenjskem organu ali tožb pri Upravnem sodišču, vendar o pritožbi ali tožbi še ni odločeno.

**3.2 Zastaranje in zadržanje zastaranja davčnih obveznosti**

Na obseg davčnega dolga, bistveno vplivajo pravila o absolutnem in relativnem zastaranju pravice do izterjave davka. Po določbah 125. in 126. člena ZDavP-2 davčna obveznost preneha v petih oziroma desetih letih od dneva, ko bi bilo treba davek plačati. V strukturi davčnega dolga glede na leto nastanka dolga tako praviloma zasledimo dolgove iz preteklih 10 let, zaradi izjem pa tudi starejše dolgove.

Izjemo od splošnega učinka zastaranja določa 126.a člen ZDavP-2, ki določa, da davčna obveznost ne preneha, če je davčni dolg zavarovan s hipoteko in če je pred potekom zastaranja pravice do izterjave vložen predlog za izvršbo na nepremičnino. Davčna obveznost preneha s poplačilom iz prodaje.

Zadržanje zastaranja povzročijo tudi nekateri drugi postopki, ko davčni organ ne more oziroma ne sme voditi postopka davčne izvršbe. Glavni zakonski razlogi in sodni postopki, zaradi katerih se zastaranje zadrži so postopek zaradi insolventnosti, odobren odlog oziroma obročno plačevanje davka, zapuščinski postopek, itd. Ko preneha razlog, zaradi katerega je bilo zastaranje zadržano davčni organ lahko nadaljuje ali začne davčno izvršbo, se tek zastaralnega roka nadaljuje.

**3.3 Vpliv likvidnostnih težav zavezancev in napak pri plačevanju na davčni dolg**

Poročilo je pripravljeno na presečni datum, kar pomeni, da so v davčnem dolgu zajete vse neporavnane obveznosti, ki so zapadle v plačilo do obravnavanega datuma, tudi tiste, ki so že nekaj dni po tem datumu prostovoljno poravnane s strani zavezancev. Obseg dajatev, plačanih po zapadlosti z do eno mesečno zamudo, se giblje od 60 do 80 mio EUR mesečno. Najpogosteje so na tak način na presečni dan v davčnem dolgu zajete večje obveznosti zavezancev iz naslova davka na dodano vrednost in trošarin, ker je datum zapadlosti obračunov za obe vrsti davka zadnji delovni dan v mesecu.

V davčnem dolgu po stanju na presečni dan so zajete tudi neporavnane obveznosti davčnih zavezancev, ki so poravnali svoje obveznosti, vendar na napačen podračun ali z napačno referenco pri plačilu. FURS v tem primeru izvede postopek razčiščevanja plačil (stik z zavezancem, poizvedba na Upravi Republike Slovenije za javna plačila in banke ipd.). Zaradi precejšnjega obsega primerov takih plačil (4,5 odstotka), usklajevanje lahko traja nekaj dni. V roku 30 dni od prejema plačila pa FURS izvaja tudi izravnave med javnofinančnimi blagajnami, pobote oziroma preveč plačane dajatve vrne.

**4. Davčni dolg**

Po stanju na dan 31. 12. 2020 je znašal davčni dolg 998.089.393 EUR. V navedenem znesku dolga so poleg neporavnanih zapadlih obveznosti zajete tudi zaračunane zamudne obresti, ki predstavljajo 13,9 odstotka dolga oziroma 138.998.018 EUR.

*Preglednica 2: Stanje in gibanje davčnega dolga v EUR*

|  |  |  |  |  |  |  |
| --- | --- | --- | --- | --- | --- | --- |
|  | **31.12.2018** | **31.12.2019** | **31.12.2020** | **IND  31.12.2019/ 31.12.2018** | **IND  31.12.2020/ 31.12.2018** | **IND 31.12.2020/ 31.12.2019** |
| Glavnica | 1.047.310.046 | 1.025.046.652 | 859.091.376 | 97,9 | 82,0 | 83,8 |
| Zamudne obresti | 157.407.132 | 155.314.081 | 138.998.018 | 98,7 | 88,3 | 89,5 |
| **Skupaj dolg** | **1.204.717.178** | **1.180.360.733** | **998.089.393** | 98,0 | 82,8 | 84,6 |

*Vir: FURS*

Dolg pravnih oseb znaša 528.526.531 EUR oziroma 53 odstotka, dolg fizičnih oseb pa 469.562.862 EUR oziroma 47 odstotka davčnega dolga.

Dolg fizičnih oseb zajema tudi neporavnane obveznosti zasebnikov, med katere štejemo samostojne podjetnike posameznike in druge zasebnike, ki opravljajo poklicno dejavnost ali druge neodvisne dejavnosti (odvetniki, notarji, poklicni športniki, samostojni novinarji, zasebni zdravstveni delavci, kulturni delavci in fizične osebe, ki opravljajo kmetijsko in gozdarsko dejavnost).

*Slika 4: Prikaz davčnega dolga po statusu zavezanca*

*Vir: FURS*

### 4.1 Aktivni in pogojno izterljivi dolg

Davčni dolg je sestavljen iz aktivnega in pogojno izterljivega dolga. ZDavP-2 v 109. členu opredeljuje pogojno izterljivi dolg. Davek se šteje za pogojno izterljivega:

* če je bil pri zavezancu za davek začet stečajni postopek;
* če je bil pri zavezancu za davek začet postopek prisilne poravnave;
* od dneva smrti davčnega zavezanca do dneva pravnomočnosti sklepa o dedovanju.
* če se ne more poplačati niti v postopku davčne izvršbe, pravica do izterjave pa še ni zastarala;
* če se je davčni zavezanec – fizična oseba odselil neznano kam ali ga je sodišče razglasilo za pogrešanega ali opravilno nesposobnega in ni pustil oziroma nima nobenega premoženja, iz katerega bi se lahko davek poplačal, pravica do izterjave pa še ni zastarala.

Ves drug dolg šteje za aktivni dolg.

Po stanju na dan 31. 12. 2020 znaša aktivni dolg 498.681.544 EUR, pogojno izterljivi dolg pa 499.407.850 EUR.

*Preglednica 3: Stanje in gibanje davčnega dolga v EUR*

|  |  |  |  |  |  |  |
| --- | --- | --- | --- | --- | --- | --- |
|  | **31.12.2018** | **31.12.2019** | **31.12.2020** | **IND  31.12.2019/ 31.12.2018** | **IND  31.12.2020/ 31.12.2018** | **IND  31.12.2020/ 31.12.2019** |
| Aktivni dolg | 684.023.147 | 636.586.740 | 498.681.544 | 93,1 | 72,9 | 78,3 |
| Pogojno izterljivi dolg | 520.694.031 | 543.773.993 | 499.407.850 | 104,4 | 95,9 | 91,8 |
| **Skupaj dolg** | **1.204.717.178** | **1.180.360.733** | **998.089.393** | 98,0 | 82,8 | 84,6 |

*Vir: FURS*

V strukturi davčnega dolga ima aktivni dolg 49,96 odstotni delež. Postopki za izterjavo tega dela dolga so v teku, zato je verjetnost izterjave navedenega dolga velika v nasprotju s pogojno izterljivim dolgom, ki predstavlja 50,04 odstotka dolga. Večina tega dolga je namreč predmet insolvenčnih postopkov, v katere je prijavljeno 70,7 odstotka pogojno izterljivega davčnega dolga.

Z dnem začetka insolvenčnega postopka se v skladu z insolvenčno zakonodajo, ki je v pristojnosti Ministrstva za pravosodje, zoper davčnega zavezanca načeloma ne sme voditi postopek davčne izvršbe, temveč se zaradi zagotavljanja načela enakega obravnavanja upnikov lahko terjatve poplačajo le v skladu z insolvenčno zakonodajo. Za terjatve, ki so prijavljene v insolvenčnem postopku (v letu 2020 izdanih 6.341 seznamov izvršilnih naslovov, kar je 32,2 odstotka manj kot v letu 2019), davčni organ torej ne sme voditi postopka davčne izvršbe. Gre za sodne postopke, na trajanje katerih davčni organ nima vpliva, saj je v skladu z insolvenčno zakonodajo izenačen z drugimi (civilnimi) upniki.

Terjatve, ki v stečajnem postopku niso bile poplačane, se odpišejo. Posebnost velja v postopku osebnega stečaja, kjer se odpišejo le terjatve na katere učinkuje odpust obveznosti. Davčni dolžnik namreč v postopku osebnega stečaja ne more več doseči odpusta in posledično odpisa davčnih terjatev iz naslova prispevkov, ki so nastale pred začetkom postopka zaradi insolventnosti[[8]](#footnote-8).

Pri stečajnih postopkih nad pravnimi osebami je bilo od leta 2015 do 2018 zaznati trend naraščanja števila začetih postopkov (v letu 2015 so bili na novo začeti 1.004 postopki, v letu 2016: 1.062, v letu 2017: 1.195, v letu 2018: 1.267), medtem ko je bilo število novo začetih stečajnih postopkov nad pravnimi osebami v letu 2019 1.177, v letu 2020 pa je upadlo na 1.030. Manjše število začetih stečajnih postopkov nad pravnimi osebami v letu 2020 je povezano tudi z interventnimi ukrepi za gospodarstvo v letu 2020.

Število postopkov osebnih stečajev pa se od leta 2015 dalje znižuje (v letu 2015 je bilo na novo začetih 4107 postopkov, v letu 2016: 3444, v letu 2017: 2349, v letu 2018: 2110, v letu 2019: 1883, v letu 2020 pa 1.402 na novo začetih postopkov osebnih stečajev).

V zvezi s stečajnimi postopki gre pojasniti, da se je bistveno povečalo število postopkov, ki se začnejo na predlog upnika ali druge osebe. Pri stečajnih postopkih nad pravno osebo se je število postopkov, ki se začnejo na predlog upnika ali druge osebe izjemno povišalo (v letu 2015 je bilo podanih 268 predlogov upnikov, v letu 2016: 323, v letu 2017: 442, v letu 2018: 479, v letu 2019: 513, v letu 2020 pa 459). Na predlog upnikov ali druge osebe pa se začenjajo tudi postopki osebnih stečajev (v letu 2015 je bilo podanih 107 predlogov upnikov, v letu 2016: 191, v letu 2017: 161, v letu 2018: 178, v letu 2019: 165, v letu 2020 pa 150)[[9]](#footnote-9).

Poudariti gre, da so predlogi za začetek stečajnega postopka, ki se začnejo na predlog upnika, v veliki meri podani ravno s strani upnika FURS. FURS je namreč v letu 2015 podal skupaj 178 predlogov za stečaj, v letu 2016: 405, v letu 2017: 496, v letu 2018: 606, v letu 2019: 571, v letu 2020 pa 491 predlogov za stečaj. S strani upnika FURS je bilo torej v letu 2018 vloženih kar 92 % vseh predlogov za začetek stečajnih postopkov, ki so bili predlagani s strani upnikov, v letu 2019 pa 84 % in v letu 2020 še 80 % vseh predlogov za začetek stečajnih postopkov, ki so bili predlagani s strani upnikov.

Zaradi spremembe insolvenčne zakonodaje (ZFPPIPP) v letu 2016, na podlagi katere pravnomočno potrjena poenostavljena prisilna poravnana ne učinkuje več na davke in prispevke, do katere je prišlo na pobudo MF in FURS, se je v zadnjih petih letih sicer bistveno zmanjšalo število začetih postopkov poenostavljenih prisilnih poravnav nad dolžniki (v letu 2015 je bilo na novo začetih 123 teh postopkov, v letu 2016 še 98, v letu 2017: 40, v letu 2018: 37, v letu 2019: 34, v letu 2020 pa 31). Ministrstvo za pravosodje pa je v letu 2020 pripravljalo in usklajevalo delovno gradivo Zakona o spremembah in dopolnitvah ZFPPIPP (novela ZFPPIPP-H), kjer je predvidena ukinitev postopka poenostavljene prisilne poravnave oziroma nadomestitev z novim institutom, tj. postopkom prisilne poravnave za malo gospodarstvo. Dodatno je predviden še en nov institut, in sicer postopek sodnega prestrukturiranja zaradi odprave grozeče insolventnosti, pri katerem gre za preventivni postopek, ko dolžnik še niti ni insolventen oziroma, ko dolžniku insolventnost šele grozi. V zvezi s predlaganima novima postopkoma je FURS podal Ministrstvu za pravosodje argumentiran predlog glede neučinkovanja predlaganih novih postopkov na davke in prispevke.

Na področju zaradi insolventnosti se torej predvideva vedno večje število aktivnosti oziroma ukrepov, ki bodo potrebni za zaščito položaja FURS kot upnika. Ob tem pa gre izpostaviti tudi pomen razvijanja in uporabe individualiziranih ter vsebinsko poglobljenih metod in ukrepov za povečanje učinkovitosti, vse z namenom zaščite položaja FURS kot upnika (spremljanje postopkov, vlaganje pravnih sredstev, pripombe na spremembo zakonodaje).

Podobno kot za insolvenčne postopke velja tudi za davčni dolg, ki je zavarovan z zastavno pravico na nepremičninah. Postopek prodaje nepremičnine in poplačilo upnikov vodi izvršilno sodišče, zato davčni organ po podanih predlogih sodiščem v višini 50.503.225 EUR nima vpliva na hitrost postopka ali višino poplačila dolga. Na podlagi navedenega je mogoče ugotoviti, da davčni organ na hitrost oziroma višino poplačila znatnega dela davčnega dolga nima vpliva, saj gre za postopke, ki se vodijo pred sodišči, na dolžino teh postopkov pa vplivajo številni dejavniki.

V primeru smrti davčnega zavezanca se odpišejo denarne kazni, globe in stroški postopka o prekršku ter davčni dolg, v kolikor na dan smrti ne presega 80 EUR. Če davčni dolg presega znesek 80 EUR, FURS terjatve prijavi v zapuščinski postopek z namenom seznanitve dedičev z zapustnikovimi dolgovi. Za prijavo terjatev v zapuščinski postopek je bilo v letu 2020 izdanih 1.059 seznamov izvršilnih naslovov. Dediči odgovarjajo za vse zapustnikove dolgove do višine vrednosti podedovanega premoženja. Če dediči davčnega dolga ne plačajo, se ob upoštevanju vsebine sklepa o dedovanju in določb Zakona o dedovanju, davčni dolg zapustnika prenese na dediče in po izdaji opomina izterja v postopku davčne izvršbe. V letu 2020 je bilo izvedenih 233 prenosov davčnega dolga na dediče.

Dolg katerega ni bilo mogoče poplačati v postopkih davčne izvršbe, pravica do izterjave pa še ni zastarala, znaša 25,5 odstotka pogojno izterljivega dolga. Zoper naveden dolg je davčni organ izvedel vse zakonsko predpisane ukrepe izvršbe (administrativna izvršba, individualna obravnava v primeru izvršbe iz premičnega premoženja, ki zahteva poglobljeno obravnavo, izvršba na nepremičnine ali na poslovni delež dolžnika v družbi...) vendar dolga ni bilo mogoče izterjati, saj dolžniki niso imeli rubljivega premoženja.

*Preglednica 4: Stanje in gibanje pogojno izterljivega dolga v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| ***Razlog dvomljivosti*** | **31.12.2018** | **31.12.2019** | **31.12.2020** | ***IND  31.12.2019/ 31.12.2018*** | ***IND  31.12.2020/ 31.12.2018*** | ***IND  31.12.2020/ 31.12.2019*** | ***Delež v odstotka*** |
| Stečaj | 453.207.566 | 408.921.267 | 348.111.223 | 90,2 | 76,8 | 85,1 | 69,7 |
| Dolga ni mogoče poplačati v postopku davčne izvršbe | 42.249.406 | 119.067.236 | 127.273.386 | / | / | 106,9 | 25,5 |
| Prisilna poravnava | 16.206.981 | 4.826.200 | 5.193.933 | 29,8 | 32,0 | 107,6 | 1,0 |
| Fizična oseba odseljena neznano kam | 4.115.164 | 6.477.700 | 10.838.175 | / | / | 167,3 | 2,2 |
| Dolžnik umrl | 3.005.940 | 3.433.949 | 7.083.108 | 114,2 | 235,6 | 206,3 | 1,4 |
| \*Ostalo | 1.908.974 | 1.047.641 | 908.025 | 54,9 | 47,6 | 86,7 | 0,2 |
| **SKUPAJ** | **520.694.031** | **543.773.993** | **499.407.850** | 104,4 | 95,9 | 91,8 | 100 |

*\** OSTALO: prisilna likvidacija, izbris brez likvidacije ipd.

\*\* Z navedenima vrstama pogojno izterljivega dolga se terjatve v knjigovodski evidence označujejo od druge polovice leta 2018, zato primerjava leta 2019 z 2018 (IND) ne odraža povsem dejanskega stanja.

*Vir: FURS*

### 4.2 Gibanje davčnega dolga

V letu 2020 se je davčni dolg znižal za 182.271.339 EUR oziroma 15,4 odstotka, v primerjavi z letom 2018 pa za 206.627.785 EUR. Trend zniževanja davčnega dolga se nadaljuje že od leta 2014.

Pri aktivnem dolgu je v letu 2020 zaznati znižanje dolga za 137.905.196 EUR oziroma 21,7 odstotka, pri pogojno izterljivem dolgu za 44.366.143 EUR oziroma 8,2 odstotka.

Na zniževanje aktivnega dolga je v letu 2020 vplivalo več dejavnikov, kot so: izterjava, plačila zapadlega dolga tudi z namenom izpolnitve pogojev za koriščenje ukrepov iz interventne zakonodaje, odobrene plačilne ugodnosti na podlagi interventne zakonodaje, odprava odmernih odločb iz naslova davka od nenapovedanih dohodkov in vrnitev v ponovni postopek na podlagi odločitve Ustavnega sodišča RS glede 68.a člena ZDavP-2, nižje terjatve po obračunih zaradi zmanjšanja gospodarske aktivnosti kot posledica epidemije, izvajanje odpisov zaradi zaključka insolvenčnih postopkov idr.

*Slika 5: Gibanje davčnega dolga v EUR*

*Vir: FURS*

Pri spremljanju gibanja davčnega dolga je poleg znižanja absolutnega zneska davčnega dolga v primerjavi s predhodnim obdobjem treba upoštevati tudi gibanje deleža dolga glede na letno pobrane javnofinančne prihodke FURS:

* delež davčnega dolga za vse javnofinančne blagajne v vseh letno pobranih javnofinančnih prihodkih FURS je v letu 2020 zdrsnil na 6,1 odstotka, v letu 2014, ko je bil ustanovljen FURS, je znašal 10,4 odstotka.
* delež dolga blagajne Zavoda za pokojninsko in invalidsko zavarovanje v letno pobranih prispevkih za socialno varnost za pokojninsko in invalidsko zavarovanje je v letu 2020 zdrsnil na 4,5 odstotka, v letu 2014 je znašal 8,7 odstotka.
* delež dolga blagajne Zavoda za zdravstveno zavarovanje v letno pobranih prispevkih za socialno varnost za zdravstveno zavarovanje je v letu 2020 zdrsnil na 3,1 odstotka, v letu 2014 je znašal 6,2 odstotka.

*Slika 6: Trend gibanja javnofinančnih prihodkov in davčnega dolga od leta 2015 do 2020*



*Vir: FURS*

*Preglednica 5: Delež davčnega dolga v pobranih javnofinančnih prihodkih v EUR*

*Vir: FURS*

### 4.3 Davčni dolg po javnofinančnih blagajnah

Po razporeditvi davčnega dolga po blagajnah javnega financiranja ima največji delež dolga proračun države, in sicer 69 odstotkov. Blagajna Zavoda za pokojninsko in invalidsko zavarovanje ima 18,7-odstotni delež dolga, blagajna Zavoda za zdravstveno zavarovanje 9,3-odstotni delež ter proračuni občin 3-odstotni delež dolga.

*Slika 7: Davčni dolg po blagajnah javnega financiranja*

*Vir: FURS*

Podatki o višini in gibanju dolga po blagajnah javnega financiranja so prikazani v preglednici 6.

*Preglednica 6: Stanje in gibanje davčnega dolga po blagajnah javnega financiranja v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Davčni dolg po javnofinančnih blagajnah** | **31.12.2018** | **31.12.2019** | **31.12.2020** | ***IND  31.12.2019/ 31.12.2018*** | ***IND  31.12.2020/ 31.12.2018*** | ***IND 31.12.2020/ 31.12.2019*** | **Delež v odstotka** |
| **Državni proračun** | | | | | | | |
| Aktivni dolg | 468.461.718 | 457.772.755 | 351.601.574 | 97,7 | 75,1 | 76,8 | 70,5 |
| Pogojno izterljivi dolg | 363.278.358 | 382.072.833 | 337.027.682 | 105,2 | 92,8 | 88,2 | 67,5 |
| **Skupaj dolg** | **831.740.076** | **839.845.588** | **688.629.256** | **101,0** | **82,8** | **82,0** | **69,0** |
| **Zavod za pokojninsko in invalidsko zavarovanje** | | | | | | | |
| Aktivni dolg | 130.200.198 | 106.968.053 | 87.807.470 | 82,2 | 67,4 | 82,1 | 17,6 |
| Pogojno izterljivi dolg | 94.743.604 | 97.996.940 | 98.411.157 | 103,4 | 103,9 | 100,4 | 19,7 |
| **Skupaj dolg** | **224.943.802** | **204.964.993** | **186.218.627** | **91,1** | **82,8** | **90,9** | **18,7** |
| **Zavod za zdravstveno zavarovanje Slovenije** | | | | | | | |
| Aktivni dolg | 66.143.068 | 55.309.084 | 46.118.955 | 83,6 | 69,7 | 83,4 | 9,2 |
| Pogojno izterljivi dolg | 44.206.112 | 45.773.576 | 46.614.890 | 103,5 | 105,4 | 101,8 | 9,3 |
| **Skupaj dolg** | **110.349.180** | **101.082.660** | **92.733.845** | **91,6** | **84,0** | **91,7** | **9,3** |
| **Proračun občin** | | | | | | | |
| Aktivni dolg | 19.217.998 | 16.536.624 | 13.153.340 | 86,0 | 68,4 | 79,5 | 2,6 |
| Pogojno izterljivi dolg | 18.465.957 | 17.930.644 | 17.354.121 | 97,1 | 94,0 | 96,8 | 3,5 |
| **Skupaj dolg** | **37.683.955** | **34.467.268** | **30.507.461** | **91,5** | **81,0** | **88,5** | **2,8** |
| **Ostalo\*** | | | | | | | |
| Aktivni dolg | 165 | 224 | 204 | 135,6 | 123,5 | 91,1 | **0,0** |
| Pogojno izterljivi dolg | 0 | 0 | 0 | 0,0 | 0,0 | 0,0 | **0,0** |
| **Skupaj dolg** | **165** | **224** | **204** | **135,6** | **123,5** | **91,1** | **0,0** |
| **SKUPAJ DOLG** | **1.204.717.178** | **1.180.360.733** | **998.089.393** | **98,0** | **82,8** | **84,6** | 100,0 |

*Vir: FURS*

Analiza gibanja davčnega dolga po blagajnah javnega financiranja kaže na znižanje dolga pri vseh blagajnah. Največje znižanje dolga je v letu 2020 zaznati pri blagajni države, in sicer za 151.216.332 EUR oziroma 18 odstotkov. Pri blagajni Zavoda za pokojninsko in invalidsko zavarovanje se je dolg znižal za 18.746.366 EUR oziroma 9,1 odstotka, pri blagajni Zavoda za zdravstvo zavarovanje za 8.348.815 EUR oziroma 8,3 odstotka ter pri blagajnah občin za 3.959.807 EUR oziroma 11,5 odstotka.

**4.4 Davčni dolg po vrstah prihodkov oziroma dajatev**

Po vrsti prihodkov imajo na dan 31. 12. 2020 največji delež davčnega dolga davčni prihodki, in sicer kar 94,9 odstotkov, nedavčni prihodki[[10]](#footnote-10) pa 5,1 odstotni delež.

Podatki o višini in gibanju dolga po posameznih vrstah prihodkov oziroma dajatev so prikazani v preglednici 7.

*Preglednica 7: Stanje in gibanje davčnega dolga po vrstah prihodkov oziroma dajatev v EUR*

|  |  |  |  |  |  |  |
| --- | --- | --- | --- | --- | --- | --- |
| **Davčni dolg po vrstah prihodkov oziroma davkov** | **31.12.2018** | **31.12.2019** | **31.12.2020** | **IND  31.12.2019/ 31.12.2018** | **IND  31.12.2020/ 31.12.2018** | **IND 31.12.2020/ 31.12.2019** |
| **A. Davčni prihodki** | **1.151.046.683** | **1.123.915.572** | **947.258.430** | **97,6** | **82,3** | **84,3** |
| **DAVKI NA DOHODEK IN DOBIČEK** | **344.699.849** | **359.691.923** | **308.220.972** | **104,3** | **89,4** | **85,7** |
| Dohodnina | 285.766.581 | 295.068.091 | 251.886.355 | 103,3 | 88,1 | 85,4 |
| *Letni poračun* | 46.965.953 | 49.103.432 | 53.232.522 | 104,6 | 113,3 | 108,4 |
| *Akontacije dohodnine* | 137.564.098 | 136.957.273 | 128.216.746 | 99,6 | 93,2 | 93,6 |
| *Dohodnina od dobička iz kapital, dividend in obresti* | 19.452.523 | 20.503.038 | 20.565.733 | 105,4 | 105,7 | 100,3 |
| *Dohodnina od nenapovedanih dohodkov* | 81.784.007 | 88.504.348 | 49.871.355 | 108,2 | 61,0 | 56,3 |
| Davek od dohodkov pravnih oseb | 58.893.765 | 64.600.436 | 56.317.585 | 109,7 | 95,6 | 87,2 |
| Drugi davki na dohodek in dobiček | 39.503 | 23.396 | 17.032 | 59,2 | 43,1 | 72,8 |
| **PRISPEVKI ZA SOCIALNO VARNOST** | **338.561.819** | **309.007.772** | **281.504.461** | **91,3** | **83,1** | **91,1** |
| Prispevek za zaposlovanje | 1.642.038 | 1.462.994 | 1.300.300 | 89,1 | 79,2 | 88,9 |
| Prispevek za starševsko varstvo | 1.678.613 | 1.529.174 | 1.389.023 | 91,1 | 82,7 | 90,8 |
| Prispevki za pokojninsko in invalidsko zavarovanje | 224.942.722 | 204.963.738 | 186.216.158 | 91,1 | 82,8 | 90,9 |
| Prispevki za zdravstveno zavarovanje | 110.298.446 | 101.051.866 | 92.598.980 | 91,6 | 84,0 | 91,6 |
| **DAVKI NA PLAČILNO LISTO IN DELOVNO SILO** | **493.863** | **546.442** | **436.601** | **110,6** | **88,4** | **79,9** |
| Posebni davek na določene prejemke | 493.863 | 546.442 | 436.601 | 110,6 | 88,4 | 79,9 |
| **DAVKI NA PREMOŽENJE** | **37.626.791** | **34.937.893** | **30.815.637** | **92,9** | **81,9** | **88,2** |
| Davki na nepremičnine | 34.281.111 | 32.273.865 | 28.217.442 | 94,1 | 82,3 | 87,4 |
| Davki na premičnine | 55.776 | 56.677 | 52.235 | 101,6 | 93,7 | 92,2 |
| Davki na dediščine in darila | 2.245.001 | 2.092.461 | 2.130.804 | 93,2 | 94,9 | 101,8 |
| Davek na promet nepremičnin | 1.044.903 | 514.890 | 415.156 | 0,0 | 0,0 | 0,0 |
| **DOMAČI DAVKI NA BLAGO IN STORITVE** | **426.543.675** | **416.620.128** | **322.953.980** | **97,7** | **75,7** | **77,5** |
| Davek na dodano vrednost | 417.339.293 | 406.630.192 | 317.788.667 | 97,4 | 76,1 | 78,2 |
| Drugi davki na blago in storitve (CO2) | 20.388 | 18.383 | 26.201 | 90,2 | 128,5 | 142,5 |
| Trošarine | 3.660.224 | 3.095.309 | 4.089.622 | 84,6 | 111,7 | 132,1 |
| Davki na posebne storitve | 1.065.835 | 5.759.686 | 233.745 | 540,4 | 21,9 | 4,1 |
| Drugi davki na uporabo blaga in storitev | 1.124.452 | 435.425 | 450.746 | 38,7 | 40,1 | 103,5 |
| Davki na motorna vozila | 3.333.483 | 681.133 | 364.999 | 20,4 | 10,9 | 53,6 |
| **DAVKI NA MEDNARODNO TRGOVINO IN TRANSAKCIJE** | **2.595.068** | **2.637.496** | **3.006.341** | 101,6 | 115,8 | 114,0 |
| Carine | 2.595.068 | 2.637.496 | 3.006.341 | 101,6 | 115,8 | 114,0 |
| **DRUGI DAVKI** | **525.618** | **473.918** | **320.439** | **90,2** | **61,0** | **67,6** |
| **B. Nedavčni prihodki** | **53.616.371** | **55.939.548** | **50.685.857** | **104,3** | **94,5** | **90,6** |
| **C. Transferni prihodki** | **50.859** | **30.673** | **135.169** | **60,3** | **265,8** | **440,7** |
| **D. Ostalo (nerazporejeno)** | **3.100** | **474.716** | **9.733** | **15.313,4** | **314,0** | **2,1** |
| **E. Skupaj davčni dolg (A+B+C+D)** | **1.204.717.013** | **1.180.360.509** | **998.089.189** | **98,0** | **82,8** | **84,6** |
| **F. Druge terjatve** | **165** | **224** | **204** | **135,8** | **123,7** | **91,1** |
| **Skupaj davčni dolg in druge terjatve (E + F)** | **1.204.717.178** | **1.180.360.733** | **998.089.393** | **98,0** | **82,8** | **84,6** |

*Vir: FURS*

**4.5 Davčni dolg po vrsti dajatve**

V okviru davčnih prihodkov imajo največji delež dolga domači davki na blago in storitve, in sicer 34,1 odstotka. Davki na dohodek in dobiček 32,5-odstotni delež, prispevki za socialno varnost imajo 29,7-odstotni delež dolga, davki na premoženje 3,3-odstotni delež, davki na mednarodno trgovino in transakcije 0,3-odstotni delež ter drugi davki 0,1-odstotni delež dolga iz davčnih prihodkov.

*Slika 8: Struktura davčnega dolga iz davčnih prihodkov*

*Vir: FURS*

Analiza gibanja davčnega dolga po vrstah davkov kaže, da je v letu 2020 zaznati:

* *znižanje dolga* pri domačih davkih na blago in storitve za 93.666.148 EUR oziroma 22,5 odstotka, pri davkih na dohodek in dobiček za 51.470.951 EUR oziroma 14,3 odstotka, pri prispevkih za socialno varnost za 27.503.311 EUR oziroma 8,9 odstotka, pri davkih na premoženje za 4.122.256 EUR oziroma 11,8 odstotka, pri davkih na plačilno listo in delovno silo za 109.841 EUR oziroma 20,1 odstotka in

* *povečanje dolga* pri davkih na mednarodno trgovino in transakcije za 368.845 EUR oziroma 14 odstotka.

**4.6 Davčni dolg po starosti**

Pregled višine davčnega dolga po blagajnah in letu nastanka dolga glede na datum zapadlosti je razviden iz preglednice 8.

Dolg z zapadlostjo v letu 2020 po stanju 31. 12. 2020 znaša 188.164.276 EUR (18,9 odstotka), ob sestavi poročila na dan 31. 3. 2021 znaša še 131.786.272 EUR (13,4 odstotka). Preostali dolg je iz prejšnjih let.

*Preglednica 8: Davčni dolg po javnofinančnih blagajnah glede na zapadlost v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Davčni dolg po javnofinančnih blagajnah** | **Zapadlost dolga v letu 2015** | **Zapadlost dolga v letu 2016** | **Zapadlost dolga v letu 2017** | **Zapadlost dolga v letu 2018** | **Zapadlost dolga v letu 2019** | **Zapadlost dolga v letu 2020** | **Skupaj stanje dolga** |
|
| **Državni proračun** | | | | | | | |
| Aktivni dolg | 72.930.516 | 13.279.848 | 35.201.587 | 30.796.584 | 69.399.833 | 129.993.206 | 351.601.574 |
| Pogojno izterljivi dolg | 211.120.188 | 27.463.707 | 33.963.494 | 20.445.935 | 30.476.405 | 13.557.953 | 337.027.682 |
| **Skupaj država** | ***284.050.704*** | ***40.743.555*** | ***69.165.081*** | ***51.242.519*** | ***99.876.238*** | ***143.551.159*** | ***688.629.256*** |
| **Zavod za pokojninsko in invalidsko zavarovanje** | | | | | | | |
| Aktivni dolg | 33.504.488 | 4.904.286 | 7.041.467 | 8.645.588 | 9.475.663 | 24.235.978 | 87.807.470 |
| Pogojno izterljivi dolg | 72.666.292 | 7.264.974 | 6.172.022 | 6.099.045 | 4.777.237 | 1.431.587 | 98.411.157 |
| **Skupaj ZPIZ** | ***106.170.780*** | ***12.169.260*** | ***13.213.489*** | ***14.744.633*** | ***14.252.900*** | ***25.667.565*** | ***186.218.627*** |
| **Zavod za zdravstveno zavarovanje Slovenije** | | | |  | | | |
| Aktivni dolg | 16.918.242 | 2.530.696 | 3.675.935 | 4.344.845 | 4.901.107 | 13.748.130 | 46.118.955 |
| Pogojno izterljivi dolg | 33.014.770 | 3.903.222 | 3.304.739 | 3.185.070 | 2.368.516 | 838.573 | 46.614.890 |
| **Skupaj ZZZS** | ***49.933.012*** | ***6.433.918*** | ***6.980.674*** | ***7.529.915*** | ***7.269.623*** | ***14.586.703*** | ***92.733.845*** |
| **Proračun občin** |  |  |  |  | | | |
| Aktivni dolg | 2.534.431 | 1.265.145 | 1.389.235 | 1.965.448 | 1.739.631 | 4.259.450 | 13.153.340 |
| Pogojno izterljivi dolg | 9.745.496 | 3.160.654 | 1.872.834 | 1.726.292 | 749.462 | 99.383 | 17.354.121 |
| **Skupaj občine** | ***12.279.927*** | ***4.425.799*** | ***3.262.069*** | ***3.691.740*** | ***2.489.093*** | ***4.358.833*** | ***30.507.461*** |
| **Ostalo** | | | | | | | |
| Aktivni dolg | *0* | *17* | *81* | 37 | 53 | 16 | 204 |
| Pogojno izterljivi dolg | *0* | *0* | *0* | 0 | 0 | 0 | 0 |
| **Skupaj ostalo** | **0** | **17,12** | **81,08** | **37,3** | **53,05** | **15,51** | **204** |
| SKUPAJ AKTIVNI DOLG | **125.887.677** | **21.979.992** | **47.308.305** | **45.752.502** | **85.516.287** | **172.236.780** | **498.681.543** |
| SKUPAJ POGOJNO IZTERLJIVI DOLG | **326.546.746** | **41.792.557** | **45.313.089** | **31.456.342** | **38.371.620** | **15.927.496** | **499.407.850** |
| **SKUPAJ DAVČNI DOLG** | **452.434.423** | **63.772.549** | **92.621.394** | **77.208.844** | **123.887.907** | **188.164.276** | **998.089.393** |

Opomba: Absolutno zastaranje davčnega dolga nastopi po desetih letih, zaradi nekaterih postopkov se v skladu s predpisi rok zastaranja podaljša, zato je del dolga tudi starejši od 10 let (znesek je vključen v stolpec »zapadlost dolga do vključno leta 2015«).

*Vir: FURS*

Delež aktivnega dolga z zapadlostjo v letu 2020 znaša 34,5 odstotka, pogojno izterljivega pa 3,2 odstotka. Dolg iz leta 2020 je predmet izvršb s sistemskimi ukrepi (sklepi na denarne prejemke in sredstva na računih), dolg pred letom 2020 pa zahteva individualno obravnavo v postopkih glede na sredstva, ki so lahko predmet izvršbe (terjatve, premičnine, nepremičnine).

*Preglednica 9: Davčni dolg po javnofinančnih blagajnah glede na zapadlost v EUR*

|  |  |  |  |  |  |  |  |
| --- | --- | --- | --- | --- | --- | --- | --- |
| **Delež davčnega dolga v strukturi dolga glede na zapadlost** | **Delež dolga zapadlost v letu 2015** | **Delež dolga zapadlost v letu 2016** | **Delež dolga zapadlost v letu 2017** | **Delež dolga zapadlost v letu 2018** | **Delež dolga zapadlost v letu 2019** | **Delež dolga zapadlost v letu 2020** | **Skupaj delež dolga** |
| **SKUPAJ AKTIVNI DOLG** | 25,2 | 4,4 | 9,5 | 9,2 | 17,2 | 34,5 | 100,0 |
| **SKUPAJ POGOJNO IZTERLJIVI DOLG** | 65,4 | 8,4 | 9,1 | 6,3 | 7,6 | 3,2 | 100,0 |
| **SKUPAJ DAVČNI DOLG** | **45,3** | **6,4** | **9,3** | **7,7** | **12,4** | **18,9** | **100,0** |

*Vir: FURS*

### 4.7 Odpis davčnih obveznosti

Davčni organ v skladu z določbami 101., 105., 106. in 107. člena ZDavP-2 odpiše davek oziroma del davka zaradi naslednjih razlogov:

* odpisi davka pri stečajih in prisilnih poravnavah – zaključek stečaja, prisilne poravnave, poenostavljene prisilne poravnave in stečaja zapuščine (prvi stolpec v preglednici 10),
* če je pravica do izterjave zastarala, razen v primerih, ko je davčni dolg zavarovan s hipoteko in je pred potekom roka za zastaranje vložen predlog za izvršbo na nepremičnine (drugi stolpec v preglednici 10),
* odpisi zaradi ogrožanja preživljanja davčnega zavezanca in njegovih družinskih članov (tretji stolpec v preglednici 10),
* odpisi po višini neplačanega davka do 1 evro (tretji stolpec v preglednici 10),
* odpisi, če je davčni zavezanec umrl in ni zapustil premoženja, če ga ni mogoče izterjati od pravne osebe, zavezanca za davek, niti iz morebitnega predloženega instrumenta zavarovanja niti od njenega pravnega naslednika (tretji stolpec v preglednici 10),
* in v drugih primerih, določenih z zakonom (tretji stolpec v preglednici 10).

Z odpisom davčna obveznost preneha. Davčni organ odpisani davek izbriše iz evidenc, ki izkazujejo terjatve do posameznega zavezanca za davek.

V letu 2020 je bilo odpisanih za 209.694.833 EUR davčnih obveznosti. Največ obveznosti, in sicer v višini 161.003.981 EUR oziroma 76,8 odstotka je bilo odpisanih iz razloga zaključenih insolvenčnih postopkov. Pri desetih insolventnih zavezancih z največjim zneskom odpisanega davčnega dolga je skupni znesek odpisa tako znašal 48.492.638 EUR. Največji odpis je bil izveden ob zaključku stečajnega postopka nad davčnim zavezancem, in sicer v višini 10.828.828 EUR.

*Preglednica 10: Odpisi davčnih obveznosti po razlogih v EUR*

|  |  |  |  |  |
| --- | --- | --- | --- | --- |
| ***LETO*** | ***Odpisan znesek -insolventnost*** | ***Odpisan znesek -zastaranje*** | ***Odpisan znesek - ostalo*** | ***Odpisan znesek dajatev - SKUPAJ*** |
| **2014** | 61.211.238 | 67.349.198 | 27.332.179 | **155.892.615** |
| **2015** | 82.307.377 | 25.466.092 | 27.473.787 | **135.247.256** |
| **2016** | 123.491.113 | 25.214.466 | 33.325.711 | **182.031.290** |
| **2017** | 129.466.573 | 20.080.108 | 25.218.437 | **174.765.118** |
| **2018** | 125.448.259 | 21.275.352 | 24.652.827 | **171.376.438** |
| **2019** | 137.919.176 | 36.195.219 | 14.800.879 | **188.915.274** |
| **2020** | 161.003.981 | 26.476.791 | 22.214.061 | **209.694.833** |

*Vir: FURS*

Podatki o odpisanih davčnih obveznostih ločeno po javnofinančnih blagajnah so prikazani v preglednici.

*Preglednica 11: Odpisi davčnih obveznosti po blagajnah javnega financiranja v EUR*

|  |  |  |  |  |  |  |
| --- | --- | --- | --- | --- | --- | --- |
| **Leto** | **Državni proračun** | **Zavod za pokojninsko in invalidsko zavarovanje** | **Zavod za zdravstveno zavarovanje Slovenije** | **Proračun občin** | **Ostalo** | **SKUPAJ** |
| **2014** | 117.323.334 | 23.802.731 | 12.059.080 | 2.707.470 | 0 | **155.892.615** |
| **2015** | 93.962.202 | 25.977.328 | 12.866.459 | 1.860.996 | 580.271 | **135.247.256** |
| **2016** | 134.878.424 | 28.814.402 | 14.391.524 | 3.023.230 | 923.710 | **182.031.290** |
| **2017** | 134.363.291 | 25.644.156 | 12.349.980 | 2.407.691 | 0 | **174.765.118** |
| **2018** | 124.381.850 | 29.447.278 | 14.837.531 | 2.709.779 | 0 | **171.376.438** |
| **2019** | 136.113.653 | 16.421.408 | 32.748.637 | 3.631.575 | 0 | **188.915.274** |
| **2020** | 168.617.302 | 25.398.543 | 12.666.562 | 3.012.426 | 0 | **209.694.833** |

*Vir: FURS*

**5. Plačilne ugodnosti**

Odobritev plačilnih ugodnosti ima zaradi prestavitve roka zapadlosti posredno vpliv na davčni dolg. Zavezanci, ki se nahajajo v finančni stiski, imajo v skladu z zakonodajo pravico do obročnega odplačevanja, odloga ali celo do odpisa davka.

Institut odloga oziroma obročnega plačevanja davka je urejen v 101., 102., 103., 104. in 110. členu ZDavP-2, podrobnejša merila pa določa Pravilnik o izvajanju Zakona o davčnem postopku[[11]](#footnote-11).

FURS lahko fizičnim osebam na podlagi 101. člena ZDavP-2 dovoli odpis, delni odpis ali odlog plačila davka za do dve leti oziroma dovoli plačilo davka v največ 24 mesečnih obrokih v obdobju 24 mesecev, če bi bilo zaradi plačila davčne obveznosti lahko ogroženo preživljanje davčnega zavezanca in njegovih družinskih članov.

V skladu s 102. členom ZDavP-2 se poslovnim subjektom lahko odobri odlog plačila davka za največ 24 mesecev ali obročno plačilo v največ 24 mesečnih obrokih, če bi jim zaradi trajnejše nelikvidnosti ali izgube sposobnosti pridobivanja prihodkov iz razlogov, na katere davčni zavezanec ni mogel vplivati, nastala hujša gospodarska škoda in bi davčnemu zavezancu odlog in obročno plačevanje davka omogočilo preprečitev hujše gospodarske škode. FURS lahko dovoli plačilo davka v največ 60 mesečnih obrokih po drugem odstavku 102. člena ZDavP-2, če vlagatelj predloži pravnomočni sklep, s katerim je na podlagi zakona, ki ureja finančno poslovanje, postopke zaradi insolventnosti in postopke prisilnega prenehanja, potrjen sporazum o finančnem prestrukturiranju ali sklep o potrjeni poenostavljeni prisilni poravnavi.

Ne glede na izpolnjevanje pogojev iz 101. in 102. člena ZDavP-2 lahko davčni organ v skladu s prvim odstavkom 103. člena ZDavP-2 dovoli plačilo davka v največ 24 mesečnih obrokih ali dovoli odlog za največ 24 mesecev davčnemu zavezancu, ki predloži ustrezen instrument zavarovanja iz 117. člena ZDavP-2 ali dovoli vknjižbo zastavne pravice v ustrezni register.

Na podlagi drugega odstavka 103. člena ZDavP-2 se lahko fizični osebi odobri obročno plačilo davka v največ treh mesečnih obrokih, če gre za davek, ki se ne nanaša na opravljanje dejavnosti. Večina obročnih plačil se odobri po tej pravni podlagi za plačila letnega poračuna dohodnine.

Kot je razvidno iz preglednice 12, se je v letu 2020 število odobrenih zahtevkov za odlog plačila povečalo za 212 zahtevkov oziroma 150,4 odstotka, število odobrenih zahtevkov za obročno plačilo pa se je zmanjšalo za 4.284 zahtevkov oziroma 26,7 odstotka.

Znesek odloženih davčnih obveznosti se je v primerjavi z letom 2019 povečal za 2.125.055 EUR oziroma 80,5 odstotka, znesek odobrenih obročnih plačil pa za 8.259.454 EUR oziroma 16,2 odstotka.

Preglednica 12: Odlogi in obročno plačilo davka po ZDavP-2

|  |  |  |  |  |  |  |
| --- | --- | --- | --- | --- | --- | --- |
| **Vrsta zahtevka** | **2019** | | **2020** | | **Indeks 2020/2019** | |
| **Število odobrenih zahtevkov** | **Znesek odobrenih zahtevkov (v EUR)** | **Število odobrenih zahtevkov** | **Znesek odobrenih zahtevkov (v EUR)** | **Število** | **Znesek** |
| **Odlog plačila** | **141** | 2.640.550 | **353** | 4.765.605 | 250,4 | 180,5 |
| **od tega poslovnih subjektov** | 42 | 1.738.475 | 209 | 3.980.595 | 497,6 | 229,0 |
| **Obročno plačilo** | **16.032** | 50.866.729 | **11.748** | 59.126.183 | 73,3 | 116,2 |
| **od tega poslovnih subjektov** | 336 | **35.759.678** | 830 | 43.263.692 | 247,0 | 121,0 |

*Vir: FURS*

V zvezi s postopki odloga in obročnega plačevanja davka ni dovoljeno odložiti oziroma dovoliti obročnega plačila za akontacije davka, davčni odtegljaj, prispevke za pokojninsko in invalidsko zavarovanje, prispevke za zdravstveno zavarovanje, globe in stroške postopka o prekršku, obveznosti, za katere davčni organ vodi samo izvršbo in ne vodi knjigovodskih evidenc, ter za obveznosti, na katere učinkuje postopek zaradi insolventnosti.

V primeru glob in stroškov postopka o prekršku se lahko odobri le obročno odplačilo v skladu z določbami zakona, ki ureja prekrške.

***Izvajanje ukrepov, povezanih z epidemijo bolezni COVID-19***

Za omilitev posledic prvega vala epidemije bolezni COVID-19 je dne 29. 3. 2020 stopil v veljavo Zakon o interventnih ukrepih na javnofinančnem področju - ZIUJP[[12]](#footnote-12), ki je poslovnim subjektom omogočil lažje uveljavljanje pravic do odloga oziroma obročnega plačila davkov. Pogoj za odobritev plačilne ugodnosti je bil izpolnjen, če je pri zavezancu prišlo do izgube sposobnosti pridobivanja prihodkov zaradi epidemije. Odlog oziroma obročno plačilo je bilo, ob izpolnjevanju pogojev, mogoče odobriti za vse davčne obveznosti, ki se nanašajo na opravljanje dejavnosti, ne glede na to, v kakšni obliki se plačujejo. ZIUJP je namreč možnost odloga plačila oziroma obročnega plačila predvidel tudi za davčni odtegljaj in akontacije davka. Ukrepi po ZIUJP so veljali do vključno 19. 6. 2020***.***

Dne 28. 11. 2020 je stopil v veljavo Zakon o interventnih ukrepih za omilitev posledic drugega vala epidemije - ZIUOPDVE[[13]](#footnote-13), s katerim je bilo poslovnim subjektom ponovno omogočeno lažje uveljavljanje pravic do odloga in obročnega plačila davkov. Pogoji za odobritev odloga oz. obročnega plačila so enaki kot po ZIUJP, dodatno pa ZIUOPDVE omogoča tudi odlog in obročno plačilo prispevkov za socialno varnost. Ukrepi po ZIUOPDVE veljajo do 30. 6. 2021.

V obdobju veljavnosti ZIUJP je bilo poslovnim subjektom odloženih oz. odobrenih obročnih plačil v skupnem znesku 256.624.981 EUR, od tega za 92.410.496 EUR odobrenih odlogov plačil ter za 164.214.485 EUR odobrenih obročnih plačil.

Od uveljavitve ZIUOPDVE, to je od 28. 11. 2020 do vključno 31. 12. 2020 je bilo odloženih in odobrenih obročnih plačil v skupnem znesku 77.092.286 EUR, od tega za 7.289.047 EUR odobrenih odlogov plačil ter za 69.803.239 EUR odobrenih obročnih plačil.

Skupno je bilo po interventni zakonodaji odobrenih za 333.717.267 EUR odlogov in obročnih plačil.

*Preglednica 15: Odlog in obročna plačila davka po interventni zakonodaji (ZIUJP in ZIUOPDVE)*

|  |  |  |  |  |  |
| --- | --- | --- | --- | --- | --- |
|  | ZIUJP | | ZIUOPDVE | | ODLOG/OBROČNO SKUPAJ |
| VRSTA DAVKA | **Znesek odloženega plačila**  **(v EUR)** | **Znesek odobrenega obročnega plačila (v EUR)** | **Znesek odloženega plačila**  **(v EUR)** | **Znesek odobrenega obročnega plačila (v EUR)** |
| DDV | 64.734.072 | 85.065.421 | 4.177.366 | 26.408.372 | 180.385.231 |
| DDPO | 11.684.342 | 17.076.709 | 325.192 | 611.256 | 29.697.499 |
| Prispevki za pokojninsko in invalidsko zavarovanje | 0 | 0 | 1.333.938 | 2.792.964 | 4.126.902 |
| Prispevki za zdravstveno varstvo | 0 | 0 | 676.456 | 1.465.968 | 2.142.424 |
| Prispevki za zaposlovanje | 0 | 0 | 12.191 | 15.167 | 27.358 |
| Prispevki za starševsko varstvo | 0 | 0 | 10.207 | 9.149 | 19.356 |
| Akontacija dohodnine | 4.694.582 | 4.305.068 | 544.518 | 1.275.480 | 10.819.648 |
| Trošarina | 2.407.551 | 56.317.720 | 25.304 | 36.724.868 | 95.475.443 |
| NUSZ | 5.244.510 | 665.616 | 82.978 | 271.947 | 6.265.051 |
| Ostalo | 3.645.439 | 783.951 | 100.897 | 228.068 | 4.758.355 |
| SKUPAJ | **92.410.496** | **164.214.485** | **7.289.047** | **69.803.239** | **333.717.267** |

*Vir: FURS*

Odobrene zahtevke za odloženo oziroma obročno plačilo je potrebno v primeru zamude s plačilom razveljaviti in zagotovi pravilno knjigovodsko stanje davčnega zavezanca. Vsem zakonom, ki so podlaga za odobritev zahtevkov za odlog oziroma obročno plačilo, je namreč skupno to, da če davčni zavezanec zamudi s plačilom zapadlega obroka, z dnem zapadlosti neplačanega obroka zapadejo v plačilo vsi naslednji neplačani obroki. Zaradi zamude s plačilom je bila v letu 2020 izvedena razveljavitev odobrenega odloga oziroma obročnega plačila pri 4.803 davčnih zavezancih. Pri tem pojasnjujemo, da ima lahko posamezni davčni zavezanec odobrenih več plačilnih ugodnosti na podlagi različnih pravnih podlag (interventna zakonodaja, ZDavP-2, ZP-1).

Znesek obrokov in odlogov, odobrenih pred 31. 12. 2020,  ki zapadejo v plačilo po 1. 1. 2021 glede na pravno podlago za odobritev plačilne ugodnosti, po stanju na dan 31. 12. 2020 znaša skupaj 226.638.808 EUR.

*Preglednica 17: Znesek nedospelih obrokov in odlogov, odobrenih pred 31.12.2020, (zneski v EUR)*

|  |  |
| --- | --- |
| PRAVNA PODLAGA | Znesek nezapadlih obrokov in odlogov na dan 31.12.2020 |
| 7. čl. ZIUJP in 67. čl. ZIUJPDVE (interventni ukrepi) | 213.456.509 |
| 12. in 12. a čl. ZIUPPP (interventni ukrepi) | 13.182.299 |
| SKUPAJ | **226.638.808** |

*Vir: FURS*

**6. Rezultati ukrepov izterjave**

FURS je v prvi vrsti pristojen za izterjavo davkov, prispevkov in drugih obveznih dajatev, ki jih sam odmerja, izterjuje pa tudi nedavčne obveznosti drugih predlagateljev, če za to obstaja pravna podlaga v zakonu.

Kljub temu, da zakonodaja ne predpisuje obveznega opominjanja, se pred začetkom davčne izvršbe dolžnika, ki še ni v postopku izvršbe, pozove k prostovoljni poravnavi zapadle obveznosti. Poleg poziva k plačilu se dolžnika z opominom opozori na posledice neplačila dolga in stroške, ki bi ga bremenili v primeru začetka izvršbe.

Kljub ukrepom za vzpodbujanje prostovoljnega plačevanja davkov (npr. ozaveščanje posameznih ciljnih skupin, medijske objave, pošiljanje opominov itd.) del davčnih obveznosti ostane neplačan, zato mora FURS dosledno, učinkovito in nepristransko uporabljati vsa zakonita sredstva prisile za izterjavo dolga.

Postopek davčne izvršbe se začne z izdajo sklepa o davčni izvršbi. Z izvršbo po upravni poti se lahko poseže na dolžnikove denarne prejemke, denarna sredstva, ki jih ima dolžnik pri bankah ali hranilnicah, denarne terjatve do tretjih, vrednostne papirje in premičnine. Posebne oblike izvršbe so izvršba iz nepremičnega premoženja in deleža družbenika v družbi. Ukrepi davčne izvršbe so načrtovani glede na sredstva dolžnika s ciljem čim lažjega poplačila dolga in glede na višino stroškov, ki nastanejo v postopku izvršbe za davčni organ in zavezanca.

Skrajni ukrep za poplačilo oziroma obvladovanje dolga je predlog davčnega organa za uvedbo stečajnega postopka zoper dolžnika in izbris dolžnika iz Poslovnega registra Slovenije.

V primeru, ko je zoper dolžnika v teku kateri izmed postopkov zaradi insolventnosti, je pri uveljavljanju terjatev potrebno upoštevati pravila insolvenčne zakonodaje. V času trajanja insolvenčnega postopka za dolg, na katerega učinkuje ta postopek, ni dovoljeno voditi postopka izvršbe niti zavarovanja. Terjatve zoper insolventnega dolžnika se lahko poplačajo le v skladu z insolvenčno zakonodajo, ki položaj davčnega organa izenačuje z drugimi (civilnimi) upniki. Po stanju na dan 31. 12. 2020 je bilo pogojno izterljivega dolga, prijavljenega v insolvenčne postopke, ki ga davčni organ ne sme terjati v izvršbi, 353 milijonov EUR, kar predstavlja skoraj 35,4 odstotka davčnega dolga.

V letu 2020 je bilo na podlagi izvedenih ukrepov izterjanega 343.759.061 EUR dolga (od tega 320.669.929 EUR iz naslova obveznih dajatev in 23.089.132 EUR iz naslova nedavčnih obveznosti). Največji delež predstavljajo plačila po opominih in pozivih, in sicer 58 odstotka vseh plačil. Plačila prejeta na podlagi sklepov o davčni izvršbi beležijo 42 odstotni delež.

*Preglednica 13: Ukrepi izterjave davkov in drugih obveznih dajatev ter nedavčnih obveznosti*

|  |  |  |  |  |  |  |
| --- | --- | --- | --- | --- | --- | --- |
| **Ukrepi izterjave** | **2019** | | **2020** | | **Indeks 2020/2019** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| **Opomini pred začetkom davčne izvršbe** | | | | | | |
| Poslani opomini | 699.091 | 491.420.150 | 578.190 | 330.175.368 | 82,7 | 67,2 |
| Plačila na podlagi opominov | 485.560 | 336.085.713 | 377.154 | 197.508.774 | 77,7 | 58,8 |
| **Pozivi za plačilo in predložitev seznama premoženja** | | | | | | |
| Izdani pozivi za plačilo in predložitev seznama premoženja | 0 | 0 | 21.325 | 36.848.847 | / | / |
| Plačila na podlagi pozivov | 0 | 0 | 54.114 | 1.856.632 | / | / |
| **Sklep o davčni izvršbi** | | | | | | |
| Izdani sklepi | 324.694 | 750.544.321 | 248.587 | 552.779.335 | 76,6 | 73,7 |
| Plačila na podlagi sklepov | 396.034 | 204.625.396 | 296.464 | 144.393.655 | 74,9 | 70,6 |
| **Terjani dolg po opominih in sklepih SKUPAJ** | **1.023.785** | **1.241.964.471** | **848.102** | **919.803.550** | **82,8** | **74,1** |
| **Realizacija po opominih in sklepih SKUPAJ** | **881.594** | **540.711.109** | **727.732** | **343.759.061** | **82,5** | **63,6** |

*Vir: FURS*

V letu 2020 je bilo izterjano za 196.952.048 EUR manj dolga, kar je posledica uvedenih ukrepov oziroma sprejete politike zaradi epidemije nalezljive bolezni COVID-19. V času od 29. 3. do 19. 6. 2020 je bilo v skladu z določili Zakona o interventnih ukrepih na javnofinančnem področju (ZIUJP) ustavljeno izdajanje opominov pred davčno izvršbo in sklepov o davčni izvršbi. Novi postopki davčne izvršbe so se lahko začeli samo v nujnih zadevah. Vsi že začeti postopki davčne izvršbe so bili na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo – ZIUZEOP, zadržani.

Na učinke izterjave so močno vplivali tudi interventni ukrepi za omilitev posledic epidemije nalezljive bolezni COVID-19, ki so poslovnim subjektom omogočili uveljavljanje pravic do odloga oziroma obročnega plačila davkov. Skupno je bilo v letu 2020 po interventni zakonodaji odobrenih za 333.717.267 EUR odlogov in obročnih plačil, ki bi bila v primeru, da do epidemije ne bi prišlo, prostovoljno poravnana ali predmet postopkov izvršbe v letu 2020.

Dodatno je na učinke izterjave vplival zmanjšan davčni dolg in povečan delež dajatev plačanih prostovoljno, kar pomeni še pred začetkom davčne izvršbe, ki je v 2020 znašal 96,1 odstotek.

*Preglednica 14: Ukrepi izterjave davkov in drugih obveznih dajatev ter nedavčne obveznosti skupaj*

|  |  |  |  |  |  |  |
| --- | --- | --- | --- | --- | --- | --- |
| **UKREPI IZTERJAVE** | **2019** | | **2020** | | **IND  2020/2019** | |
| **število** | **znesek v evrih** | **število** | **znesek v evrih** | **število** | **znesek** |
| **Opomini pred začetkom davčne izvršbe** | | | | | | |
| Poslani opomini | 699.091 | 491.420.150 | 578.190 | 330.175.368 | 82,7 | 67,2 |
| Plačila na podlagi poslanih opominov | 485.560 | 336.085.713 | 377.154 | 197.508.774 | 77,7 | 58,8 |
| **Pozivi za plačilo in predložitev seznama premoženja** | | | | | | |
| Izdani pozivi za plačilo in predložitev seznama premoženja | / | / | 21.325 | 36.848.847 | / | / |
| Plačila na podlagi pozivov | / | / | 54.114 | 1.856.632 | / | / |
| **Sklep o davčni izvršbi** | | | | | | |
| Izdani sklepi | 324.694 | 750.544.321 | 248.587 | 552.779.335 | 76,6 | 73,7 |
| Plačila na podlagi izdanih sklepov | 396.034 | 204.625.396 | 296.464 | 144.393.655 | 74,9 | 70,6 |
| ***Terjani dolg po opominih in sklepih*** | ***1.023.785*** | ***1.241.964.471*** | ***848.102*** | ***919.803.550*** | ***82,8*** | ***74,1*** |
| ***Realizacija po opominih in sklepih*** | ***881.594*** | ***540.711.109*** | ***727.732*** | ***343.759.061*** | ***82,5*** | ***63,6*** |
| **DODATNI UKREPI IZTERJAVE** | | | | | | |
| Poboti | 145.022 | 202.748.705 | 151.636 | 175.608.647 | 104,6 | 86,6 |
| Unovčitve zavarovanj | 59 | 11.315.783 | 73 | 9.203.451 | 123,7 | 81,3 |
| ***Skupaj - dodatni ukrepi*** | **145.081** | ***214.064.487*** | ***151.709*** | ***184.812.098*** | **104,6** | **86,3** |

*Vir: FURS*

Pri zavezancih, ki imajo v knjigovodski evidenci izkazane neporavnane obveznosti, hkrati pa so upravičeni do vračila davka po obračunu ali odločbi, FURS izvaja pobot terjatev z obveznostmi. V letu 2020 je bilo izvedenih za 175.608.647 EUR pobotov.

V primeru zavarovanja davčnega dolga FURS izvede unovčitev predloženih instrumentov zavarovanja. V letu 2020 je bilo unovčenih zavarovanj za dolg v višini 9.203.451 EUR.

### 6.1. Izterjava davkov in drugih obveznih dajatev

V letu 2020 je FURS z izdanimi opomini, pozivi in sklepi o davčni izvršbi terjal za 824.365.040 EUR dolga iz naslova davčnih dajatev. Na podlagi izvedenih ukrepov je bilo izterjanih 320.669.929 EUR. Večji delež plačil predstavljajo sredstva, izterjana na podlagi opominov in pozivov, in sicer 59,6 odstotka vseh plačil, preostanek plačil s 40,4 % deležem pa odpade na izvršene sklepe o davčni izvršbi.

V zvezi z izdanimi opomini v letu 2020 za področje davkov je FURS 18.710-krat posredoval ustne informacije zavezancem, ki so se telefonsko odzvali na opomin in pripravil 5.474 pisnih odgovorov zavezancem. Ažuren servis postopku opominjanja je zelo pomemben z vidika preprečitve neupravičeno začete izvršbe in uskladitvam knjigovodskega stanja zavezancev.

Po opominih je bilo v povprečju poplačanega 65,9 % dolga, po sklepih o izvršbi pa 25,6 % terjanega dolga.

*Preglednica 15: Ukrepi izterjave davkov in drugih obveznih dajatev*

|  |  |  |  |  |  |  |
| --- | --- | --- | --- | --- | --- | --- |
| **Ukrepi izterjave** | **2019** | | **2020** | | **Indeks 2020/2019** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| **Opomini pred začetkom davčne izvršbe** | | | | | | |
| Poslani opomini | **549.776** | 434.021.674 | **422.080** | 288.002.450 | 76,8 | 66,4 |
| Plačila na podlagi opominov | **417.482** | 327.561.420 | **307.188** | 189.739.151 | 73,6 | 57,9 |
| **Pozivi za plačilo in predložitev seznama premoženja** | | | | | | |
| Izdani pozivi za plačilo in predložitev seznama premoženja | **0** | 0 | **6.362** | 31.631.018 | / | / |
| Plačila na podlagi pozivov | **0** | 0 | **50.881** | 1.490.263 | / | / |
| **Sklep o davčni izvršbi** | | | | | | |
| Izdani sklepi | **197.667** | 687.317.397 | **125.303** | 504.731.572 | 63,4 | 73,4 |
| Plačila na podlagi sklepov | **270.055** | 186.865.483 | **195.564** | 129.440.515 | 72,4 | 69,3 |
| **Terjani dolg po opominih in sklepih SKUPAJ** | **747.443** | **1.121.339.071** | **553.745** | **824.365.040** | **74,1** | **73,5** |
| **Realizacija po opominih in sklepih SKUPAJ** | **687.537** | **514.426.903** | **553.633** | **320.669.929** | **80,5** | **62,3** |

*Vir: FURS*

V letu 2020 je bilo izdanih 125.303 sklepov o davčni izvršbi, s katerimi je bil terjan dolg v znesku 504.731.572 EUR. Na podlagi izdanih sklepov je bilo izterjano 129.440.515 EUR.

Največ sklepov o izvršbi je bilo izdano na denarna sredstva pri bankah in hranilnicah, in sicer 69.028 (55,1 odstotka vseh). Sledijo sklepi o izvršbi na denarne prejemke, ki jih je bilo izdanih 46.166 (36,8 odstotka). Izvršba na dolžnikove premičnine je bila začeta v 9.143 primerih (7,3 odstotka). Manj sklepov pa je bilo izdanih na denarno terjatev dolžnika (955 oz. 0,8 odstotka vseh) oziroma na vrednostne papirje (11).

Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah s 66,4 odstotka deležem plačil, sledi izvršba na premično premoženje z 20,1 odstotka, 9,1 odstotka predstavlja izvršba na dolžnikove denarne prejemke, 4,3 odstotka izvršba na dolžnikove denarne terjatve in 0,1 odstotka izvršba na vrednostne papirje.

*Preglednica 16: Sklepi o izvršbi po načinu*

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Način izvršbe glede na predmet** | **2019** | | | **2020** | | | **Indeks 2020/2019** | | |
| **Število** | **Znesek terjanega dolga po izdanih sklepih v evrih** | **Plačila po izdanih sklepih v evrih** | **Število** | **Znesek terjanega dolga po izdanih sklepih v evrih** | **Plačila po izdanih sklepih v evrih** | **Število** | **Terjan dolg** | **Plačila** |
| Izvršba na denarna sredstva pri bankah oz. hranilnicah | **113.932** | 260.574.842 | 132.336.802 | **69.028** | 188.408.864 | 85.949.195 | 60,6 | 72,3 | 64,9 |
| Izvršba na denarne prejemke | **67.862** | 98.514.572 | 14.986.847 | **46.166** | 77.913.214 | 11.793.398 | 68,0 | 79,1 | 78,7 |
| Izvršba na premičnine | **14.744** | 294.457.845 | 33.370.440 | **9.143** | 216.560.466 | 26.001.521 | 62,0 | 73,5 | 77,9 |
| Izvršba na denarne terjatve | **1.110** | 32.276.047 | 6.066.959 | **955** | 21.307.591 | 5.624.198 | 86,0 | 66,0 | 92,7 |
| Izvršba na vrednostne papirje | **19** | 1.494.091 | 104.435 | **11** | 541.437 | 72.203 | 57,9 | 36,2 | 69,1 |
| **Skupaj** | **197.667** | **687.317.397** | **186.865.483** | **125.303** | **504.731.572** | **129.440.515** | **63,4** | **73,4** | **69,3** |

*Vir: FURS*

Glavnino davčnega dolga, ki je bil v letu 2020 terjan s sklepi o izvršbi, predstavljajo obveznosti iz naslova davkov na dohodek in dobiček (34,2 odstotka) in prispevkov za socialno varnost (30,6 odstotka). Sledijo domači davki na blago in storitve (26 odstotka), davki na premoženje (2 odstotka) ter obveznosti iz naslova ostalih davkov (7,2 odstotka).

Največji delež izterjanih sredstev po sklepih o izvršbi predstavljajo plačila iz naslova prispevkov za socialno varnost (38,5 odstotka), sledijo domači davki na blago in storitve (27,8 odstotka), davki na dohodek in dobiček (25,7 odstotka), davki na premoženje (3,9 odstotka) in plačila iz naslova ostalih davkov (4,1 odstotka).

*Preglednica 17: Učinkovitost izvršbe po vrstah dajatev v letu 2020 (zneski v EUR)*

|  |  |  |  |  |
| --- | --- | --- | --- | --- |
| **Vrsta obveznosti** | **Znesek terjanega dolga po izdanih sklepih** | **% v znesku dolga po izdanih sklepih** | **Plačila po izdanih sklepih** | **% plačil po sklepih** |
| Prispevki za socialno varnost | 154.213.130 | 30,6 | 49.837.945 | 38,5 |
| Domači davki na blago in storitve | 131.057.881 | 26,0 | 35.963.531 | 27,8 |
| Davki na dohodek in dobiček | 172.767.863 | 34,2 | 33.329.859 | 25,7 |
| Davki na premoženje | 9.927.415 | 2,0 | 5.025.197 | 3,9 |
| Ostali davki | 36.765.283 | 7,2 | 5.283.983 | 4,1 |
| **Skupaj** | **504.731.572** |  | **129.440.515** |  |

*Vir: FURS*

**Izvršba na dolžnikove premičnine**

V letu 2020 je bilo v postopkih davčne izvršbe zarubljenih 2.888 premičnin, ocenjenih na 8.931.725 EUR. Največ je bilo rubežev gotovine, in sicer 1.507 oziroma 52,2 odstotka vseh, 769 (26,6 odstotka) rubežev motornih vozil, 447 (15,5 odstotka) je bilo rubežev osnovnih sredstev, 117 (4,1 odstotka) rubežev trgovskega blaga, 46 (1,5 odstotka) rubežev drugih premičnin in 2 rubeža vrednostnih papirjev.

*Slika 9: Število zarubljenih premičnin po vrstah zarubljenih predmetov v letu 2020*

*Vir: FURS*

Po začetku postopka davčne izvršbe na premičnine je v izogib prisilne prodaje zarubljenih premičnin 17.746 dolžnikov poravnalo svoj dolg v znesku 25.496.518 EUR. Zarubljene predmete, ocenjene na 3.738.546 EUR, je FURS prodajala na javnih dražbah, z zbiranjem ponudb, z neposrednimi pogodbami, s komisijskimi pogodbami ali tako, da je bilo dolžnikom dano pooblastilo, da zarubljene premičnine prodajo sami. S prodajami zarubljenih premičnin je bil poravnan dolg v višini 503.118 EUR.

V največ primerih (292) je dolžnik po pooblastilu sam prodajal zarubljene premičnine. To premoženje je bilo ocenjeno na 2.399.379 EUR. V 110 primerih je bila prodaja uspešna in iz tega naslova dosežena kupnina v višini 326.608 EUR. Za prodajo zarubljenega premoženja je bilo oklicanih 64 javnih dražb. Premičnine, ki so bile predmet prodaje na javni dražbi, so bile ocenjene na 641.212 EUR. Uspešnih je bilo 23 javnih dražb, katerih izkupiček je bil 120.294 EUR.

Zarubljene premičnine se lahko prodajo tudi z neposredno pogodbo. Ta je dovoljena v primerih prodaje živali, hitro pokvarljivega blaga, premičnin, katerih hramba je povezana z velikimi stroški ter premičnin, za katere ni večjega povpraševanja. V letu 2020 je bilo sklenjenih 11 neposrednih pogodb o prodaji za premičnine, ocenjene na 17.936 EUR. Uspešnih je bilo 7 prodaj z izkupičkom 5.734 EUR. V letu 2020 je bilo izvedenih tudi 36 prodaj z zbiranjem ponudb za zarubljene predmete, ocenjene na 680.019 EUR. Uspešnih je bilo 10 prodaj, katerih izkupiček je znašal 50.482 EUR.

**Predlogi sodišču za izvršbo na dolžnikove nepremičnine na podlagi vknjižbe zastavne pravice**

Če dolga ni mogoče izterjati z ukrepi davčne izvršbe po upravni poti (iz dolžnikovih denarnih prejemkov, denarnih sredstev, vrednostnih papirjev ali premičnin) se z izvršbo lahko poseže na nepremičnine ali na poslovni delež dolžnika v družbi. Ta postopek na predlog FURS oziroma Državnega odvetništva RS vodi sodišče. FURS je preko državnega odvetništva predlagal sodiščem vknjižbo zastavne pravice na dolžnikove nepremičnine, prav tako je podal tudi več predlogov za izvršbo na dolžnikove nepremičnine.

V 385 primerih je bil vložen predlog za izvršbo na dolžnikovo nepremičnino premoženje za dolg v znesku 15.455.084 EUR. S prodajo nepremičnin v okviru postopka sodne izvršbe je bilo poplačanega za 3.004.933 EUR dolga. Ob koncu leta 2020 je bil v izvršbi pri sodiščih dolg v višini 50.503.221 EUR.

*Preglednica 18: Izvršba na dolžnikovo nepremično premoženje (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka** | **2019** | | **2020** | | **Indeks 2020/2019** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Vknjižbe zastavne pravice na nepremičnine | 2.361 | 75.658.823 | 1.952 | 33.894.535 | 82,7 | 44,8 |
| Predlogi sodišču za izvršbo na nepremičnine | 730 | 41.153.966 | 385 | 15.455.084 | 52,7 | 37,6 |
| Plačila na podlagi prodaje nepremičnine | 1.098 | 4.755.838 | 914 | 3.004.933 | 83,2 | 63,2 |

*Vir: FURS*

**Predlaganje izbrisov poslovnih subjektov**

FURS se poslužuje tudi zakonskih možnosti za izbris neaktivnih poslovnih subjektov, v skladu z Zakonom o gospodarskih družbah za samostojne podjetnike posameznike in Zakonom o finančnem poslovanju, postopkih zaradi insolventnosti in prisilnem prenehanju za subjekte vpisa v sodni register.

V letu 2020 je bilo podanih 503 obvestil o obstoju razlogov za izbris. Od tega 52 za samostojne podjetnike (v 4 primerih zaradi neopravljanja dejavnosti in v 48 primerih zaradi okoliščin povezanih s poslovnim naslovom) in 451 za pravne osebe (v vseh primerih so bili izbrisni razlogi povezani s poslovnim naslovom).

V letu 2020 je FURS podal zoper pravne osebe 92 predlogov za prisilno likvidacijo v skladu z Zakonom o finančnem poslovanju, postopkih zaradi insolventnosti in prisilnem prenehanju.

*Preglednica 19: Predlogi za izbris in prisilno likvidacijo*

|  |  |  |  |
| --- | --- | --- | --- |
| **Vsebina postopka** | **2019** | **2020** | **Indeks 2020/2019** |
| Število podanih obvestil o obstoju razlogov za izbris | 224 | 503 | 224,1 |
| Število podanih predlogov za prisilno likvidacijo | 122 | 92 | 75,4 |

*Vir: FURS*

**Predlogi za začetek stečajnih postopkov**

V letu 2020 je FURS predlagal začetek stečajnih postopkov zoper 491 dolžnikov, ki so skupaj dolgovali 60.890.723 EUR.

*Preglednica 20*: *Predlogi FURS za začetek stečajnega postopka zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka** | **2019** | | **2020** | | **Indeks 2020/2019** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Predlogi za začetek stečajnega postopka | 571 | 95.926.413 | 491 | 60.890.723 | 86,0 | 63,5 |

*Vir: FURS*

**Medsebojna upravna pravna pomoč med državami članicami EU na področju davščin in mednarodna izterjava prispevkov**

Ob upoštevanju pravil o medsebojni upravni pomoči med državami članicami EU je FURS v letu 2020 v tujino posredoval 809 zaprosil **za izterjavo davčnih obveznosti** v skupnem znesku 61.015.995 EUR in iz tega naslova prejela 1.374.425 EUR plačil. Zmanjšanje števila poslanih zaprosil v druge države članice EU je predvsem posledica sprejete politike izvajanja davčne izvršbe zaradi epidemije nalezljive bolezni COVID-19. Zaradi epidemije nalezljive bolezni COVID-19 so tudi številne evropske države sprejele ukrepe, ki so vplivali na postopke izterjave (neizvajanje oz. zadržanje postopkov davčne izvršbe, odobritev plačilnih ugodnosti, ipd.). Posledice teh ukrepov so močno vidne v učinku mednarodne izterjave oz. v zmanjšanih plačilih, ki so bila v letu 2020 prejeta na podlagi posredovanih zaprosil.

Za zavarovanje plačila davčnih obveznosti je bilo posredovanih 5 zaprosil v višini 9.934.497 EUR, iz tega naslova še ni bilo prejetih plačil.

*Preglednica 21: Posredovana zaprosila za izterjavo davčnih obveznosti na podlagi medsebojne upravne pomoči med članicami EU*

|  |  |  |  |  |  |  |
| --- | --- | --- | --- | --- | --- | --- |
| **Vsebina postopka\*** | **2019** | | **2020** | | **Indeks 2020/2019** | |
| **Število** | **Znesek v evrih** | **Število** | **Znesek v evrih** | **Število** | **Znesek** |
| Posredovana zaprosila za izterjavo davčnih obveznosti v EU | 979 | 45.355.823 | 809 | 61.015.995 | 82,6 | 134,5 |
| Prejeta plačila |  | 2.532.205 |  | 1.374.425 |  | 54,3 |
| Prejeta zaprosila za izterjavo davčnih obveznosti v EU | 254 | 42.471.254 | 210 | 18.680.381 | 82,7 | 44,0 |
| Prejeta plačila |  | 935.560 |  | 667.169 |  | 71,3 |

*\*Med podatki so zajeta tudi zaprosila, ki se izterjujejo na podlagi sporazuma Slovenija – Norveška iz naslova davka od dohodka.*

*Vir: FURS*

V letu 2020 je FURS prejel 210 zaprosil za izterjavo neporavnanih davčnih obveznosti, ki so nastale v drugih državah članicah EU, v višini 18.680.381 EUR. Z namenom izterjave je bilo izdano 84 opominov za dolg v višini 5.657.627 EUR ter 48 sklepov o izvršbi za dolg v višini 5.685.180 EUR. Na podlagi izvedenih ukrepov je bilo izterjanega 667.169 EUR dolga. Za zavarovanje plačila davčnih obveznosti ni bilo prejetih zaprosil.

Nizka učinkovitost je deloma posledica zahteve, da je potrebno pred posredovanjem zahtevkov za izterjavo v drugo državo članico EU, izvesti postopke izterjave v državi prosilki. Zahtevki za izterjavo se tako v zaprošeno državo posredujejo relativno pozno, kar zmanjšuje učinkovitost izterjave v tej državi. Dodatni razlog manjše učinkovitosti mednarodne izterjave je tudi ta, da se zaprosila za izterjavo zaradi dolgotrajnih postopkov pogosto izvršujejo več let, s čimer so učinki izterjave razporejeni na večletno obdobje. Učinkovitost izterjave je odvisna tudi in predvsem od premoženjskega stanja dolžnika (ki pogosto nima zadostnega premoženja ali celo nima nobenega premoženja, na katerega bi bilo mogoče poseči z izterjavo), nenazadnje pa k nizki učinkovitosti pripomorejo tudi različni pravni predpisi in organizacija izterjave v državah članicah ter različno razpoložljivi resursi v njih.

Z namenom povečanja učinkovitosti mednarodne izterjave je bila v okviru EK ustanovljena posebna delovna skupina (Fiscalis Project Group 110), v kateri je aktivno sodelovala tudi Slovenija. Delovna skupina je preučila glavne razloge slabše učinkovitosti ter pripravila ukrepe izboljšav, ki zajemajo ukrepe, ki jih je potrebno izvesti na nivoju držav članic, ukrepe, ki jih je potrebno izvesti na nivoju EU ter ukrepe za izboljšanje in avtomatizacijo zbiranja statističnih podatkov.

FURS je na podlagi Uredbe (ES) št. 883/2004 o koordinaciji sistemov socialne varnosti in Izvedbene Uredbe (ES) št. 987/2009 nosilcem socialne varnosti v Sloveniji v letu 2020 posredoval 789 predlogov **za izterjavo prispevkov za socialno varnost** v skupni višini 5.489.710 EUR ter prejela 83.463 EUR plačil.

*Preglednica 22: Predlogi za izterjavo prispevkov, ki jih je FURS posredoval nosilcem socialne varnosti*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nosilec socialne varnosti** |  | **2019** | | **2020** | | **Indeks 2020/2019** | |
| **Število predlogov / prejeta plačila** | **Število** | **Znesek v evrih** | **Število** | **Znesek v evrih** | **Število** | **Znesek** |
| ZPIZ | Posredovani predlogi | 430 | 4.067.203 | 433 | 3.702.906 | 100,70 | 91,04 |
| Prejeta plačila | / | 0 | / | 29.680 | / | / |
| ZZZS | Posredovani predlogi | 364 | 2.217.146 | 356 | 1.786.804 | 97,80 | 80,59 |
| Prejeta plačila | / | 19.107 | / | 53.783 | / | 281,48 |
| MDDSZ | Posredovani predlogi | 0 | 0 | 0 | 0 | / | / |
| Prejeta plačila | 0 | 0 | 0 | 0 | / | / |
| **Skupaj** | **Skupaj poslanih predlogov** | **794** | **6.284.349** | **789** | **5.489.710** | 99,37 | 87,36 |
| **Skupaj prejetih plačil** | **/** | **19107** | **/** | **83.463** | **/** | 436,82 |

*\* znesek zajema nakazila iz drugih DČ EU (14.922 EUR) in prostovoljna plačila dolžnikov davčnemu organu po uvedbi ukrepa izterjave (4.185 EUR)*

*Vir: FURS*

Na podlagi predlogov davčnega organa (ki so bili posredovani v letu 2020 in preteklih letih) so nosilci socialne varnosti v Sloveniji v letu 2020 v druge države članice EU posredovali 1.178 predlogov za izterjavo prispevkov v skupni višini 9.284.169 EUR.

*Preglednica 23: Zaprosila za izterjavo prispevkov, ki so jih nosilci socialne varnosti posredovali v druge države članice*

|  |  |  |  |  |  |  |
| --- | --- | --- | --- | --- | --- | --- |
| Nosilec socialne varnosti | 2019 | | 2020 | | Indeks 2020/2019 | |
| Število | Znesek v evrih | Število | Znesek v evrih | Število | Znesek |
| ZPIZ | 238 | 1.402.590 | 930 | 8.089.508 | 390,8 | 576,8 |
| ZZZS | 526 | 889.178 | 248 | 1.194.661 | 47,1 | 134,4 |
| MDDSZ | 0 | 0 | 0 | 0 |  |  |
| **Skupaj poslanih predlogov** | **764** | 2.291.768 | **1.178** | 9.284.169 | 154,2 | 405,1 |

*Vir: FURS*

S strani nosilcev socialne varnosti v Sloveniji je FURS prejel 16 zahtevkov za izterjavo prispevkov za druge države članice EU v skupni višini 110.637 EUR. Na podlagi izvedenih ukrepov je bilo izterjanega za 25.112 EUR dolga.

*Preglednica 24: Prejeta zaprosila za izterjavo prispevkov, ki so jih nosilci socialne varnosti posredovali FURS*

|  |  |  |  |  |  |  |  |
| --- | --- | --- | --- | --- | --- | --- | --- |
| **Nosilec socialne varnosti** |  | **2019** | | **2020** | | **Indeks 2020/2019** | |
| **Število predlogov / prejeta plačila** | **Število** | **Znesek v evrih** | **Število** | **Znesek v evrih** | **Število** | **Znesek** |
| ZPIZ | Prejeta zaprosila | 0 | 0 | 4 | 7509 | 0 | 0 |
| Prejeta plačila | / | 0 | 1 | 642 | / | 0 |
| ZZZS | Prejeta zaprosila | 69 | 370.489 | 12 | 103.128 | 17,39 | 27,84 |
| Prejeta plačila | / | 40.444 | / | 24.470 | / | 60,50 |
| MDDSZ | Prejeta zaprosila | 1 | 1373 | 0 | 0 | 0,00 | 0,00 |
| Prejeta plačila | / | 0 | / | 0 | / | 0,00 |
| **Skupaj** | **Skupaj prejetih zaprosil** | **70** | **371.862** | **16** | **110.637** | 22,86 | 29,75 |
| **Skupaj prejetih plačil** | **/** | **40.444** | **/** | **25.112** | / | 62,09 |

*Vir: FURS*

**Zahtevnejši ukrepi uveljavljanja davčnega dolga**

FURS dolžnike, od katerih dolga ni bilo mogoče izterjati v postopku davčne izvršbe, obstaja pa indic razpolaganja s premoženjem zaradi izogibanja plačila davčnega dolga, obravnava v posebnih postopkih. Poleg ukrepov, ki so predvideni v davčni zakonodaji (npr. institut poroštva po 148. členu ZDavP-2), v ta okvir sodijo tudi drugi zahtevnejši ukrepi oziroma instituti, predvideni v ZFPPIPP, OZ, ZGD-1 in DZ (npr. uveljavljanje odškodninske odgovornosti poslovodstva v okviru stečaja nad dolžnikom ali po izbrisu, izpodbijanje dolžnikovih pravnih dejanj, spregled pravne osebnosti, določitev deleža na skupnem premoženju zakoncev, itd). Gre za institute, ki so namenjeni uveljavljanju davčnega dolga v primerih, ko z rednimi ukrepi izterjave ni mogoče pričakovati uspeha in torej predstavljajo nadgradnjo postopka izterjave.

V spodnji tabeli so prikazani bistveni instituti, ki jih FURS uporabi ob zaznavi zlorabe s strani davčnih dolžnikov. Prikazani podatki kažejo, da se je v letu 2020 število začetih postopkov z uporabo posebnih institutov v primerjavi z letom 2019 zmanjšalo, posledično je nižji tudi znesek izterjanega dolga v teh postopkih. Upad števila začetih postopkov in tudi izterjanih sredstev iz tega naslova je zaznati predvsem pri uporabi instituta poroštva ter pri ukrepu uveljavljanja solidarne odgovornosti zakoncev.

Zmanjšanje števila začetih postopkov izvršbe na podlagi poroštva je deloma posledica spremembe načina vodenja postopkov zaradi uveljavljene sodne prakse, ki namesto neposrednega začetka davčne izvršbe zoper poroka zahteva najprej izvedbo posebnega ugotovitvenega postopka, v okviru katerega je potrebno poroku zagotoviti pravico do izjave in posledično najprej izdati odločbo, ki predstavlja izvršilni naslov v postopku davčne izvršbe zoper poroka. Deloma pa je upad novo začetih postopkov mogoče pripisati tudi začetemu postopku presoje ustavnosti določbe 148. člena ZDavP-2 in prekinitvi že začetih, nepravnomočno končanih postopkov izvršbe na podlagi poroštva.

Zmanjšanje števila začetih postopkov z uporabo določb zakona, ki ureja družinska razmerja (Družinski zakonik oziroma prej veljavni Zakon o zakonski zvezi in družinskih razmerjih) pa je posledica zavzetega stališča pritožbenega organa, da solidarne odgovornosti zakonca dolžnika ni mogoče uveljavljati po upravni poti, v davčnem postopku.

*Preglednica 25: Uporaba posebnih institutov zoper davčne dolžnike*

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | **Institut** | **Podlaga** | **2019** | | | | **2020** | | | |
|  |  |  | **1** | **2** | **3** | **4** | **1** | **2** | **3** | **4** |
| 1 | Izvršba na podlagi poroštva | 148/1 čl. ZDavP-2 | 16 | 2 | 35 | 372.114 | 4 | 7 | 5 | 134.524 |
| 2 | Uveljavljanje odškodninske odgovornosti članov poslovodstva in nadzornega sveta družbe v stečajnem postopku | 42. čl. ZFPPIPP | 1 | 0 | 0 | 0 | 0 | 0 | 0 | 0 |
| 3 | Uveljavljanje odškodninske odgovornosti članov poslovodstva ali organa izbrisane pravne osebe | 442. čl.  v povezavi z 42. čl. ZFPPIPP | 0 | 0 | 0 | 0 | 0 | 0 | 0 | 0 |
| 4 | Vložitev izpodbojne tožbe | 255. čl. OZ v povezavi z 148/5 ZDavP-2 in 269. čl. ZFPPIPP | 6 | 2 | 0 | 18.076 | 3 | 11 | 0 | 141.430 |
| 5 | Spregled pravne osebnosti | 8. čl. ZGD-1 | 0 | 1 | 0 | 0 | 1 | 1 | 0 | 0 |
| 6 | Ugotovitev in določitev deleža na skupnem premoženju zakoncev oz. solidarna odgovornost zakonca | 56. in 57. čl. ZZZDR oz. 82., 83. in 84. člen DZ | 11 | 6 | 6 | 101.162 | 1 | 3 | 2 | 91.717 |
| **Skupaj** | | | **35** | **13** | **44** | **491.356** | **9** | **22** | **7** | **367.671** |

*Vir: FURS*

**Legenda k preglednici:**

podatki so prikazani glede na dogodek v posameznem obdobju – uspeh ali neuspeh posameznega ukrepa se običajno pokaže šele v prihodnjem obdobju;

**(1)** število izvedenih ukrepov v poročevalskem obdobju (npr. število izdanih sklepov o izvršbi na podlagi poroštva, število vloženih predlogov za vložitev tožbe na državno pravobranilstvo),

**(2)** število uspešno rešenih zadev v poročevalskem obdobju (rešeno uspešno; t.j. zadev, v katerih se je upravni ali pravdni postopek pravnomočno zaključil v korist FURS),

**(3)** število neuspešno rešenih zadev v poročevalskem obdobju (rešeno neuspešno; t.j. zadev, v katerih je bil upravni/ pravdni postopek za Finančno upravo RS kot upnika pravnomočno zaključen neuspešno; npr. sklep o izvršbi na podlagi poroštva je bil odpravljen, tožbeni zahtevek zavrnjen,

(4) znesek izterjanega dolga, v evrih.

**6.2 Izterjava nedavčnih obveznosti za druge predlagatelje**

FURS je pristojen tudi za izvajanje nalog izterjave nedavčnih obveznosti za druge predlagatelje (denarne kazni, terjatve iz naslova upravnih taks, terjatve iz naslova prekrškov, različne upravne obveznosti, ki se izterjujejo po pravilih Zakona o splošnem upravnem postopku, ipd).

V letu 2020 so predlagatelji vložili 166.786 novih predlogov za izterjavo nedavčnih obveznosti za skupaj 46.838.690 EUR. Število vloženih predlogov se je v primerjavi z letom 2019 povečalo za 14.748 oziroma za 9,7 odstotka, znesek terjatev po vloženih predlogih pa se je znižal za 12.314.922 EUR oziroma za 20,8 odstotka. Rešenih je bilo 175.022 zadev v višini 49.621.044 EUR.

Največji predlagatelj izvršb je bila Policija s 55.242 predlogi, sledijo medobčinski inšpektorati z 37.317 predlogi in sodišča z 25.871 vloženimi predlogi za izvršbo.

V letu 2020 je v pristojnost FURS prešla izterjava novih nedavčnih terjatev, in sicer: prispevki za promocijo v skladu z Zakonom o promociji kmetijskih in živilskih proizvodov (ZPKŽP)[[14]](#footnote-14), prispevki za poklicno zavarovanje, na podlagi 9. odstavka v povezavi s 6. in 7. odstavkom 200. člena ZPIZ-2, vračilo prejetih sredstev na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) - mesečni temeljni dohodek, vračilo prejetih sredstev na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) - oprostitev plačila prispevkov, vračilo prejetih sredstev na podlagi Zakona o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (ZIUZEOP) - povračilo nadomestila plače delavcem na začasnem čakanju na delo, letna dajatev za uporabo vozil v cestnem prometu na podlagi Zakon o dajatvah za motorna vozila (ZDajMV).

Hkrati so se v sistem sodelovanja v postopkih davčne izvršbe za izterjavo nedavčnih obveznosti po že obstoječih pravnih podlagah vključili 3 novih predlagateljev (Občina Brda, Kapitalska družba d.d. in Inšpektorat RS za kulturo in medije).

S ciljem izterjave nedavčnih obveznosti je bilo v letu 2020 dolžnikom poslanih 156.110 opominov za dolg v skupnem znesku 42.172.918 EUR ter 14.963 pozivov za dolg v višini 5.217.829 EUR. Poleg tega je bilo izdano 123.284 sklepov o izvršbi, s katerimi je bila začeta izvršba za dolg v višini 48.047.763 EUR. V primerjavi s preteklim letom je bilo terjanega za 25.186.890 EUR manj dolga.

Z izvedenimi ukrepi je bilo izterjanih 23.089.132 EUR, kar je za 3.195.074 EUR manj kot v letu 2019. Navedeno zmanjšanje (tako terjanega kot izterjanega dolga) je posledica uvedenih ukrepov oziroma sprejete politike zaradi epidemije nalezljive bolezni COVID-19. V obdobju od 29. 3. do 19. 6. 2020 je bila na podlagi določb Zakona o interventnih ukrepih na javnofinančnem področju (ZIUJP) ustavljena izdaja opominov pred davčno izvršbo ter sklepov o davčni izvršbi.

Po sklepih je bilo v povprečju poplačanega 31,1 odstotka dolga. Največji delež izterjanih sredstev predstavljajo plačila po sklepih o izvršbi, in sicer 64,8 odstotka vseh plačil. Plačila na podlagi pisnih opominov in pozivov imajo 35,2 odstotka delež.

Med izdanimi sklepi o izvršbi tudi v primeru izterjave nedavčnih obveznosti prevladujejo sklepi o izvršbi na denarna sredstva pri bankah in hranilnicah. Navedenih sklepov je bilo v letu 2020 izdanih 107.188 (86,9 odstotka vseh). Sledijo sklepi o izvršbi na denarne prejemke 14.322 (11,6 odstotka). Izvršba na dolžnikove premičnine je bila začeta v 1.715 primerih (1,4 odstotka). Na denarne terjatve dolžnikov je bilo izdanih 59 sklepov. Najučinkovitejše sredstvo izvršbe z vidika plačil je bila izvršba na denarna sredstva dolžnika pri bankah ali hranilnicah z 82,1 odstotka deležem vseh plačil.

**7. Nadzor**

Ukrepi davčnega nadzora predstavljajo enega izmed orodij, s katerim FURS znižuje davčni razkorak – razliko med vsemi nastalimi obveznostmi iz naslova obveznih dajatev in dejansko pobranimi javno finančnimi prihodki. Del davčnega dolga predstavljajo obveznosti, odmerjene v postopkih davčnega nadzora, ki jih zavezanci ne poravnajo v zakonskih rokih. Preostali del davčnega razkoraka ni evidentiran kot obveznost v evidencah FURS in se zato ne obravnava kot davčni dolg.[[15]](#footnote-15)

Najpogostejša oblika nadzora se izvaja neposredno ob predložitvi obračuna, napovedi, deklaracije ali drugega dokumenta za določitev obveznosti. Formalne, logične in računske kontrole, ki so praviloma vgrajene v programsko podporo, določajo obseg in vrsto nepravilnosti, ki jih je potrebno preveriti ob sprejemu vhodnega dokumenta. Med tovrstno obliko nadzora sodi tudi preverjanje pravočasnosti predlaganja dokumentov, ki so podlaga za določitev obveznosti, ter pozivanje zavezancev k predložitvi teh dokumentov. Pomemben vpliv na zmanjšanje obsega izvajanja tovrstnega nadzora imajo sprejeti instituti, ki zagotavljajo dosledno evidentiranje nastalih obveznih dajatev v evidencah FURS – npr. predizpolnjeni obračuni prispevkov za socialno varnost za samozaposlene, kmete in osebe, ki so v zavarovanje vključene prostovoljno.

Vse pomembnejši del nadzora so poglobljene vsebinske kontrole, ki jih opravljajo kontrolorji. FURS si prizadeva za povečevanje deleža navedenih kontrol, predpostavka za to pa je razbremenitev kontrolorjev z nekaterimi drugimi nalogami. Že omenjeni predizpolnjeni obračuni prispevkov za socialno varnost in sprememba koncepta informiranja zavezancev so le nekateri ukrepi, ki omogočajo preusmerjanje kontrolnih postopkov v vsebinsko zahtevnejše nadzore.

Inšpekcijski nadzor je namenjen sistemskemu naknadnemu nadzoru zavezancev. Ta se zagotavlja z letnim načrtom, ki se pripravi z analizo tveganja in objektivnimi kriteriji, s katerimi se upošteva načelo enakomernega izvajanja inšpekcijskega nadzora vseh zavezancev za davek in načelo pomembnosti davka, ki ga zavezanec za davek prispeva v javnofinančnih prihodkih. Inšpekcijski nadzori postajajo vse bolj ciljno usmerjeni, kar zagotavlja večjo učinkovitost nadzornih postopkov, hkrati pa se s tem zmanjšuje čas opravljanja posameznega nadzora.

Finančne preiskave zagotavljajo enoten in organiziran pristop k preprečevanju, preiskovanju in odkrivanju zahtevnejših oblik delovanja, ki ogroža finančni interes, varstvo in varnost države. Osredotočajo se predvsem na primere, v katerih je zaznano usklajeno delovanje več povezanih subjektov, ki je načrtno usmerjeno v izogibanje oziroma utajevanje plačevanja dajatev. Hkrati predstavljajo del koordiniranega institucionalnega odzivanja na zahtevne oblike finančnega in gospodarskega kriminala znotraj države kot tudi na mednarodni ravni. Učinki finančnih preiskav so v nadaljevanju predstavljeni v okviru inšpekcijskih nadzorov.

*Preglednica 26: Učinki davčnega nadzora (zneski v EUR)*

|  |  |  |  |  |  |  |
| --- | --- | --- | --- | --- | --- | --- |
| **Učinki nadzora – dodatno odmerjene obveznosti v eur** | **2015** | **2016** | **2017** | **2018** | **2019** | **2020** |
| naknadne kontrole | 74.147.374 | 64.077.109 | 90.898.244 | 91.906.047 | 148.410.461 | 132.269.769 |
| inšpekcijski nadzori | 117.057.902 | 155.891.474 | 130.173.358 | 162.914.552 | 168.122.346 | 136.771.174 |

Opomba: v letu 2020 so med naknadne kontrole vključeni tudi podatki o naknadnih kontrolah s področja carin, trošarin in okoljskih dajatev

*Vir: FURS*

Delež poplačil v postopkih nadzora odmerjenih obveznosti je odvisen od vrste opravljenega nadzora. V postopkih naknadnih kontrol je ta delež višji, saj se ti postopki praviloma izvajajo v tesnejšem sodelovanju z zavezancem, hkrati pa gre za nadzor časovno ne oddaljenih obračunskih obdobij glede na čas izvedbe nadzora kar pozitivno vpliva na višje poplačilo obveznosti. V inšpekcijskih postopkih, kjer so odmerjene obveznosti praviloma višje in se nanašajo tudi na časovno bolj oddaljena obračunska obdobja, pa mora davčni organ odmerjene obveznosti ustrezno zavarovati še pred izvršljivostjo inšpekcijske odločbe, kar dviguje delež poplačila naknadno ugotovljenih obveznosti. Prav tako se povečuje število predloženih samoprijav oz. predloženih davčnih obračunov v postopku davčno inšpekcijskega nadzora ter s tem tudi plačani zneski obveznosti v tako predloženih obračunih.

**8. Spodbujanje prostovoljnega plačevanja dajatev**

Krepitev kulture prostovoljnega izpolnjevanja zakonskih obveznosti je prednostni dolgoročni cilj FURS. V ta namen se kontinuirano izvaja vrsta medsebojno povezanih ukrepov na različnih področjih njenega delovanja od preventivnih do zelo ciljno usmerjenih aktivnosti.

FURS je v letu 2020 nadaljeval z aktivnostmi na področju vzpostavitve modela upravljanja tveganj pri izpolnjevanju davčnih obveznosti (Compliance Risk Management, v nadaljevanju: CRM). Po opredeljenih tveganjih po najpomembnejših vrstah davkov so se izvajale tudi preventivne aktivnosti (npr. medijske objave). Cilj uvedbe modela CRM je obvladovanje tveganj na temeljnih področjih izpolnjevanja obveznosti zavezancev za davek, kot je obveznost registracije, pravočasna in pravilna predložitev obračunov oz. napovedi, pravočasno plačilo davčnih obveznosti ter pravočasno in pravilno poročanje.

***8.1 Informiranje in ozaveščanje zavezancev***

**Ustno in pisno informiranje**

V okviru klicnega centra je FURS v letu 2020 odgovoril na 459.752 vprašanj zavezancev (438.686 telefonskih in 21.066 pisnih) s področja davkov. Na pisna vprašanja zavezancev je bilo v 62,1 odstotka odgovorjeno v sedmih dneh, v 19,5 odstotka v osmih do petnajstih dneh, v 12,3 odstotka v šestnajstih od tridesetih dneh in v 6,1odstotka v več kot tridesetih dneh.

**Spletne strani**

V letu 2020 je bila izvedena celovita prenova spletišča saj je bila izvedena temeljita oblikovna in tehnološka prenova. V ozadju je bil izdelan modularni razrez strani in prilagoditve za ranljive skupine. Namen prenove je bil hitrejše delovanje spletišča, enostavnejše vzdrževanje/spreminjanje strani, ter optimizacija za boljši dostop za ranljivejše skupine. Dodatna pozornost je bila dana tudi večji prilagodljivosti za mobilne naprave, ki se vse več uporabljajo za dostop do spletišča www.fu.gov.si. Proti koncu leta se je nadaljevalo tudi s povezovanjem spletišča (projekt SI-SDG), ki je sedaj povezan tudi s portalom Tvoja Evropa. V okviru tega so bili, na določenih straneh/področjih izvedeni prevodi strani in posebne pasice, ki kažejo na odzivne obrazce.

**Klicni centri**

Telefonsko in pisno komuniciranje na davčnem področju je v letu 2020 prvič potekalo v organizaciji klicnih centrov z enotnimi telefonskimi številkami za celotno Slovenijo. Nadaljeval se je razvoj podpornih procesov za telefonsko in pisno informiranje. Tako je bilo zagotovljeno spremljanje razosebljenih podatkov o vsebini telefonskih klicev, na podlagi katerih se vodi organizacija dela v klicnih centrih, objavljajo obvestila na spletni strani in izvajajo izobraževanja zaposlenih v klicnih centrih. Potekal je razvoj samodejnega razdeljevanja prejetih pisnih vprašanj uslužbencem v klicnih centrih.

Zaradi epidemije COVID-19 je bilo prilagojeno delo v klicnih centrih. Za uslužbence klicnih centrov je bilo organizirano delo od doma. Za omilitev posledic korona krize je bila sprejeta vrsta ukrepov tudi davčnem področju, zato se je povečalo število klicev ter pisnih vprašanj. Začasno sta bila vzpostavljena Klicni center za odloge in obročno plačevanje ter Klicni center za turistične bone. V delo klicnih centrov so bili občasno vključeni zaposleni iz drugih področij dela na FURS, s tem pa je bil zagotovljen hitrejši odzivni čas. Zaradi hitro spreminjajoče se zakonodaje je bilo potrebno v zelo kratkem času zagotoviti izobraževanja in informacije za uslužbence klicnih centrov preko videokonferenc.

**Komuniciranje z mediji**

V letu 2020 je FURS nadaljeval s proaktivnim medijskim komuniciranjem. Posredovane vsebine za medije so se vsebinsko večinoma nanašale na protikorona ukrepe z davčnega področja. V poletnih mesecih pa je bil poudarek na unovčevanju turističnih bonov, ki je bil izjemno obsežen projekt saj se je nanašal na 2.047.261 prebivalcev Slovenije in na 6.582 ponudnikov turističnih nastanitev. Pri informiranju vseh deležnikov (upravičenci in ponudniki) so ključno vlogo odigrali odnosi z mediji. Jasna in kratka komunikacijska sporočila so kljub povsem novi tematiki omogočila upravičencem in ponudnikom turističnih nastanitev uspešno unovčevanje turističnih bonov praktično brez zapletov. Medijsko poročanje v zvezi s turistični boni pa je bilo ves čas kampanje izrazito pozitivno. Kampanje pa še ni konec, saj se predvideva unovčevanje turističnih bonov tudi v letu 2021.

Tudi pri drugih tematikah so bili davčni zavezanci prek medijev obveščeni o vseh pravicah in obveznostih ter o novostih. Poseben poudarek je bil na načinu podajanja informacij. Kljub kompleksnosti davčne in carinske tematike se skuša z javnostjo in mediji komunicirati na poljuden, razumljiv, vendar še vedno strokoven način. S stalnim pojavljanjem v medijih, tudi družbenih in elektronskih, želi FURS učinkovito informirati kar največji delež javnosti.

Pri komuniciranju z mediji so se uporabljala različna komunikacijska orodja, kot npr. sporočila za javnost, novinarske konference, izjave za medije, odgovori na novinarska vprašanja itd. FURS je leta 2020 odgovoril na 726 novinarskih vprašanj, kar je 24,3 odstotka več kot leto poprej, ter objavila 123 sporočil za medije, kar je 193 odstotka več kot leto poprej. Razlog povečanja števila sporočil za medije in odgovorov na novinarska vprašanja je v novih vsebinah, ki so jih prinesli protikorona ukrepi in turistični boni.

**Mobilna aplikacija eDavki**

Z namenom učinkovitega ciljnega komuniciranja z zavezanci in odprave administrativnih ovir pri digitalizaciji postopkov, je FURS v začetku leta 2019, zavezancem v uporabo predal mobilno aplikacijo eDavki. Zavezanci so aplikacijo odlično sprejeli, saj si jo je že v prvih mesecih na svoje telefone naložilo več kot 50.000 uporabnikov, do konca leta 2019 pa je bilo registriranih že okoli 70.000 uporabnikov. Število registriranih uporabnikov mobilne aplikacije se je do konca leta 2020 povečalo na skoraj 150.000.

Sprva je bila aplikacija namenjena fizičnim osebam. Dne 22. 12. 2020 je bila v uporabo zavezancem predana nadgradnja mobilne aplikacije. Ta zakonitim zastopnikom poslovnih subjektov oziroma nosilcem dejavnosti omogoča, da prek mobilne aplikacije elektronsko poslujejo v imenu svojega poslovnega subjekta. Prav tako aplikacija uporabniku omogoča elektronsko poslovanje v imenu drugih fizičnih oseb (obseg elektronskega poslovanja pooblaščenca fizične osebe je odvisen od danega pooblastila).

Mobilna aplikacija ponuja več kot 30 funkcionalnosti poslovanja s FURS. Poleg obrazcev, kontaktov in splošnih informacij, med drugim ponuja tudi personalizirani koledarček, preko katerega zavezanci prejemajo obvestila o svojih konkretnih obveznostih in pravicah (npr. obvestilo o izteku roka za plačilo davka). Če delodajalec delavcu ne obračuna in/ali plača prispevkov za socialno varnost, je delavec o tem preko aplikacije samodejno in ažurno obveščen. Obvestilo o izteku roka za plačilo obveznosti in neplačanih prispevkih za socialno varnost zavezanci prejmejo tudi, če je aplikacija eDavki zaprta. Posledično so lahko zavezanci brez skrbi glede neobračunanih in/ali neplačanih prispevkov s strani njihovega delodajalca. Posebej poenostavljeno pa je oddajanje vloge za uveljavljanje posebne olajšave za vzdrževane družinske člane pri informativnem izračunu dohodnine (Doh-VDC).

Nadaljnje nadgradnja mobilne aplikacije prinaša nove funkcionalnosti. Tako npr. zakoniti zastopnik poslovnega subjekta in pooblaščenec fizične osebe prejemata obvestila in potisna obvestila, v koledarju so prikazani splošni, zavezančevi in zastopančevi individualni dogodki (omogočeno pa je tudi filtriranje dogodkov), omogočeno je deljenje dokumentov in obvestil zunaj aplikacije eDavkov, implementiran je iskalnik po vsebini eDavkov, pogostih vprašanjih in tudi po Googlu, v meniju pa so na voljo vloge za pooblaščanje.

**Preventivno ozaveščanje in dogodki**

Tudi v letu 2020, torej že peto leto zapovrstjo, se je nadaljevala nagradna igra »Vklopi razum, zahtevaj račun!«. Gre za preventivno ozaveščevalno akcijo, katere namen je spodbujanje potrošnikov, da račun zahtevajo, vzamejo, ga preverijo in pošljejo na FURS. Na ta način potrošniki pripomorejo k dvigu davčne kulture in zmanjševanju sive ekonomije, saj FURS dobi povratno informacijo o tem, kdo izdaja napačne račune in kakšne so nepravilnosti. S tem lahko z manjšimi delovnimi resursi poveča učinkovitost nadzora. S posebno nagrado je FURS potrošnike posebej spodbujal k jemanju računov od podjetij in podjetnikov, ki opravljajo storitve na domu (npr. pleskarji, vodovodarji, električarji, gradbinci, parketarji itd.). Slednji namreč glede izdajanja računov sodijo med najbolj rizične davčne zavezance, pri katerih je nadzor zelo težaven, saj storitve potekajo na domu za zaprtimi vrati. Nagrade pa se podelijo tudi davčnim zavezancem (fizičnim osebam), ki so s FURS poslovali elektronsko preko sistema eDavki.

Od 17. 3. 2020 do konca leta je bila nagradna igra zaradi koronakrize prekinjena. Potrošniki so sicer do 31. 12. 2020 lahko še vedno preverjali račune s pomočjo mobilne ali spletne aplikacije »Preveri račun«, in bodo s srečkami, tvorjenimi do tega datuma, vključeni v žrebanje, ki se prestavlja do nadaljnjega.

Nagradna igra »Vklopi razum, zahtevaj račun!« je potekala od leta 2016 dalje, ko so bile uvedene davčne blagajne. Podatki kažejo, da je bil njen namen dosežen, saj so si potrošniki v petih letih na svoje mobilne telefone prenesli aplikacijo »Preveri račun« skoraj 150.000-krat, in preko nje preverili ter na Finančno upravo RS poslali kar 35 milijonov računov. Potrošniki so tako v petih teh letih vsaj enkrat preverili veliko večino izdajateljev računov.

**Družbena omrežja**

Skladno s svetovnimi trendi spreminjanja medijskega prostora je FURS z mesecem januarjem 2019 začel z novo strategijo komuniciranja prek družbenih omrežij. Objave zanje pripravlja vsak dan od ponedeljka do petka, hkrati pa na družbenih omrežjih odgovarja na morebitna vprašanja ter komentarje zavezancev. Namen se je približati čim širši javnosti ter zavezancem davčne vsebine predstaviti na drugačen način, predvsem pa pridobiti čim širši krog sledilcev, ki se jim lahko posreduje relevantne informacije. Do konca leta 2020 je bilo na družbenem omrežju Facebook pridobljenih 10.226 sledilcev, na Twitterju 2.729 sledilcev, na Instagramu pa 508 sledilcev.

**Sodelovanje na javnih natečajih**

Vpeljane izboljšave in novosti javnosti FURS predstavlja tudi skozi prijave na javne natečaje. Fakulteta za upravo Univerze v Ljubljani je septembra 2020 z nagrado »Premik naprej 2020« nagradila inovacijo FURS v primeru unovčevanja turističnih bonov, ki jih je država vpeljala za odpravljanje posledic koronakrize v turizmu. Slovensko društvo za odnose z javnostmi pa je FURS za komuniciranje v primeru unovčevanja turističnih bonov novembra 2020 podelilo posebno nagrado za dobro komunikacijsko prakso v času COVID-19 krize.

FURS za širjenje davčne kulture že nekaj let zapovrstjo organiziral javne natečaje za mlade na temo »Kaj imam od davkov?«. V Sloveniji se žal prevečkrat širi neresnični mit, da državljani od davkov nimamo ničesar. FURS se trudi, da bi ljudem približala vedenje o tem, kaj vse imamo državljani od pobranih davkov, kot denimo brezplačno šolanje, zdravstvo, ceste itd. Za mlade je bil zato v letu 2020 organiziran nagradni likovni natečaj. Odziv na nagradni natečaj je bil zelo pozitiven. Do zaključka natečaja je FURS prejel 26 prijav iz osnovnih šol iz cele Slovenije. Prispeli likovni izdelki so bili izvirni, dovršeni, kreativni ter so prispevali k razmišljanju in razumevanju davkov oz. davčne kulture. To pa je bil nenazadnje tudi namen tega nagradnega natečaja. Zaradi koronakrize v času zaključka natečaja je bilo treba izbor nagrajencev prestaviti na kasnejši čas. Natečajna komisija se je zato sestala v avgustu in izbrala ter nagradila tri najboljše skupine oz. razrede. Vsak član/učenec zmagovalne ekipe je prejel darilni paket za trampolin park WOOP!. Njihova dela so bila javno objavljena na družbenih omrežjih in spletni strani. Na ta način je bila širša javnost seznanili s tem, kako mladi razmišljajo o davkih.

**Podporne komunikacijske aktivnosti**

FURS redno dopolnjuje zbirko stališč, pojasnil in odgovorov, ki so na intranetnih straneh dostopne vsem zaposlenim. S prenovo intranet portala, začeto v letu 2020, ki zajema migracijo podatkov in nadgradnjo portala na najnovejšo različico, želi FURS dodatno vplivati na večjo standardizacijo in enotnejši način dela, s ciljem boljšega sodelovanja in usklajenega komuniciranja med zaposlenimi in navzven, predvsem pri posredovanju odgovorov zavezancem.

FURS je v letu 2020 med drugim zavezance za davek seznanil o ugotovitvah nadzora in o načinu obravnavanja transakcij davčnih zavezancev s področja odkupov lastnih poslovnih deležev ter v povezavi s tem na svoji spletni strani objavila podrobnejši opis s področja odkupov lastnih poslovnih deležev (dohodek iz kapitala, izplačana vrednost delnic ali deležev v primeru odsvojitve delnic ali deležev v okviru pridobivanja lastnih delnic oziroma deležev družbe kot prikrito izplačilo dobička).

**Dobrodelni projekti**

V mesecu septembru 2019 je FURS pričel z dobrodelnim projektom »FURS smo ljudje«. Projekt je namenjen zbiranju pomoči za družine v stiski, pri čemer pomagata Zveza prijateljev mladine Moste-Polje ter Zveza prijateljev mladine Slovenije. Projekt vključuje vseh 17 uradov po Sloveniji. Vsak mesec se na posameznem uradu določi teden zbiranja sredstev, po končani akciji pa sredstva prevzame Zveza prijateljev mladine ter jih razdeli tistim, ki jih najbolj potrebujejo. Izjema je mesec november, ko se združi vse urade in v istem tednu zbira igrače v okviru podprojekta Čarobna zima. Projekt FURS smo ljudje je bil v letu 2020 zaradi epidemije prekinjen. V mesecu septembru so se zaradi boljše epidemiološke slike sredstva zbirala na dveh finančnih uradih in se predala Zvezi prijateljev mladine Moste-Polje. Projekt se bo nadaljeval predvidoma marca 2021.

***8.2 Ukrepi povezani s plačevanjem obveznosti***

**Poenostavitev plačevanja obveznosti – nove plačilne metode**

FURS je v letu 2020 nadgradil storitev plačevanja obveznih dajatev z eRačunom, ki je zavezancem poslan v spletno banko in na podlagi katerega se vsi prispevki za socialno varnost lahko plačajo z enim plačilom na en račun. Z nadgradnjo storitve se eRačuni, poleg obveznosti obračunanih z obračunom prispevkov za socialno varnost (OPSV), izdajo tudi za obveznosti obračunane z obračunom davčnega odtegljaja (REK obrazec). Dodatno je bila storitev optimizirana na način, da se na podlagi enega eRačuna plačajo obveznosti obračunane z različnimi obračuni davka, če zapadejo v plačilo istočasno. Na dan 31. 12. 2020 je bilo pri Finančni upravi RS evidentiranih 3.661 aktivnih prijav na prejem eRačuna za plačilo obveznih dajatev, kar je za 71 odstotka več kot na dan 31. 12. 2019. V letu 2020 je bilo izdanih 30.698 eRačunov za plačilo obveznih dajatev v višini 18.398.664 EUR. V primerjavi z letom 2019 se je število izdanih eRačunov za plačilo obveznih dajatev povečalo za 238,6 odstotka. Zavezanci, ki so se prijavili na poenostavljen način plačevanja obveznih dajatev z eRačunom, so v letu 2020 svoje obveznosti poravnali s kar 75.722 manj plačilnimi nalogi.

V juniju 2020 je bilo zavezancem za davek, ki so registrirani uporabniki eDavkov in uporabniki spletnih bank, ki so vključene v sistem spletnih plačil Uprave Republike Slovenije za javna plačila (v nadaljevanju: UJP) omogočeno, da za izbrane obveznosti v sistemu eDavki (tako spletnem portalu kot mobilni aplikaciji) izvedejo plačilo z enim plačilnim nalogom na en račun, ki jim je v spletno banko posredovan iz eDavkov preko sistema spletnih plačil UJP. Do 31. 12. 2020 je bilo na ta način izvršenih 3.416 plačil v skupnem znesku 643.568 EUR. V povprečju je na ta način v obdobju od julija do decembra 2020 vsak mesec plačalo 449 zavezancev, največ decembra in sicer 533 zavezancev. Zavezanci, ki so obveznosti plačali preko eDavkov so svoje obveznosti poravnali s kar 4.845 manj plačilnimi nalogi.

Poleg zmanjšanja administrativnih bremen za zavezance pri plačevanju obveznih dajatev, obe navedeni rešitvi pri poenostavitvi plačevanja obveznih dajatev zagotavljata, da prejemniki (blagajne javnega financiranja) prejmejo sredstva še isti dan – enako kot bi v primeru posamičnega plačila, neglede na to, da zavezanec plača z enim plačilom obveznosti do različnih blagajn javnega financiranja. Plačilo je namreč na podlagi podatkov iz eRačuna oziroma zahtevka za spletno plačilo, še isti dan razporejeno na prehodne davčne podračune po posameznih blagajnah. Če plačila ne bi bila razporejena na podlagi eRačuna oziroma zahtevka za spletno plačilo, bi prejemniki prejeli plačila šele potem, ko bi bilo prejeto plačilo uparjeno s terjatvijo evidentirano v davčnem knjigovodstvu.

**Javna objava neplačnikov davka**

FURS mesečno javno objavlja seznam davčnih zavezancev z zapadlimi neplačanimi davčnimi obveznostmi, ki na 25. dan v mesecu pred mesecem objave presegajo 5.000 EUR in so starejše od 90 dni. Od prve objave enotnega seznama neplačnikov davkov v avgustu 2014 do objave v januarju 2021 (po stanju na dan 25. 12. 2020) se je število dolžnikov zmanjšalo za 2.913 oseb oz. za 16,7 odstotka, skupni davčni dolg objavljenih dolžnikov pa se je zmanjšal za 127.462.166 EUR oz. za 13,2 odstotka ob tem, da je v letu 2020 glede na leto 2014 zabeležena 19,6 odstotka rast prihodkov.

**Enostaven dostop zavezanca do stanja dolga in potrdila o poravnanih obveznostih**

Zavezanci lahko preko spletnega portala FURS v okviru spletne storitve »eKartica« ali preko mobilne aplikacije eDavki, na zavihku »Knjigovodsko stanje«, redno preverjajo stanje in zapadlost terjatev in obveznosti na svoji knjigovodski kartici. V letu 2020 je bilo preko ene ali druge spletne storitve opravljenih 5.731.665 vpogledov v eKartico.

Druga pomembna storitev v zvezi z vpogledom v evidence je razkritje podatkov fizičnim osebam o tem, ali in kako delodajalec zanje plačuje obvezne prispevke za socialno varnost iz delovnega razmerja. Zavezanci so preko portala e-Davki v letu 2020 opravili 35.887 tovrstnih vpogledov.

V letu 2020 je FURS zavezancem iz knjigovodske evidence izdal 117.694 različnih dokumentov v postopkih preverjanja poravnanih obveznostih, kar je 25,66 odstotka več kakor v letu 2019. Delež izdanih dokumentov zavezancem preko portala eDavki v letu 2020 znaša 85 odstotka vseh izdanih dokumentov. V primeru vložitve vloge preko eDavkov je potrdilo izdano praviloma isti delovni dan. V letu 2020 je naraslo tudi število prek eDavkov izdanih obvestil o dolgu. V letu 2019 je bilo teh izdanih obvestil 3.319, v letu 2020 6.047. Obvestilo o dolgu zavezancu prikaže dolg na dan skupaj z zamudnimi obrestmi in plačilnimi računi za plačilo dolga.

**Izpolnjevanje pogojev za pridobitev pravic in javnih sredstev**

Več zakonov, ukrepov in razpisov, ki omogočajo izplačila javnih sredstev subjektom, za njihovo pridobitev postavlja pogoj o poravnanih obveznostih do FURS. Upravičenec do razkritja lahko iz evidenc FURS pridobi podatke o izpolnjenih obveznostih v času vložitve zahteve oziroma v času postopka odobritve ugodnosti ali pravice. V primeru, če obveznosti niso izpolnjene, ni mogoče pridobiti ugodnosti, kot npr. postati izvajalec javnega naročila, podaljšati pogodbe za izvajanje javnih naročil, pridobiti subvencije iz javnih sredstev, začeti opravljati dejavnost kot samostojni podjetnik oziroma ustanoviti novo gospodarsko družbo, opravljati čezmejne storitve, pridobiti delovne vize, pridobiti državljanstva itd. Ta preverjanja posredno vplivajo na pravočasno plačevanje obveznosti iz naslova obveznih dajatev in drugih denarnih nedavčnih obveznosti. FURS je v letu 2020 upravičencem posredoval 445.987 razkritij o poravnanih obveznostih, od tega je bilo 399.032 razkritji oziroma 89,5 odstotka izvedenih preko avtomatične izmenjave podatkov med organi. Avtomatična izmenjava razkritji je nujna glede na velik obseg vlog, zato so bile v letu 2020 z namenom, da se obseg avtomatičnih izmenjav še poveča, dane pobude za podpis dogovorov o izmenjavi z več organi; nekateri so že realizirani.

*Preglednica 27: Število razkritji iz knjigovodske evidence in evidence o davkih v povezavi s pridobitvami ugodnosti/pravic*

|  |  |  |  |  |
| --- | --- | --- | --- | --- |
|  | **2018** | **2019** | **2020** | **IND 2020/2019** |
| Razkritja iz knjigovodske evidence (ne obstoj dolga) in evidence o davkih (predloženi REK obračuni za prispevke za socialno varnost)\* | 324.819 | 284.924 | 445.987 | 156,5 |

 \* Nekateri zakoni določajo kot kriterij samo prvi pogoj v zvezi z razkritjem iz knjigovodske evidence.

*Vir: FURS*

1. Gre za kumulativni davčni dolg, ki se nanaša na nastale dolgove zadnjih 10 let, kar je povezano z rokom absolutnega zastaranja davčnih obveznosti. Struktura davčnega dolga glede na nastanek dolga po kriteriju dospelosti v plačilo je predmet preglednice 8. [↑](#footnote-ref-1)
2. 118.člen Zakona o interventnih ukrepih za pomoč pri omilitvi posledic drugega vala epidemije COVID-19 (ZIUPOPDVE) [↑](#footnote-ref-2)
3. Prvi odstavek 64.a člena Zakona o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP in 96/15 – ZIPRS1617, 13/18 in [195/20](http://www.uradni-list.si/1/objava.jsp?sop=2020-01-3501) – odl. US). [↑](#footnote-ref-3)
4. Vir podatkov spletna stran MF, Bilance državnega proračuna, Državni proračun 1992-2021: <https://www.gov.si/teme/fiskalna-in-javnofinancna-politika/> [↑](#footnote-ref-4)
5. Uradni list RS, št. (Uradni list RS, št. [49/20](http://www.uradni-list.si/1/objava.jsp?sop=2020-01-0766), [61/20](http://www.uradni-list.si/1/objava.jsp?sop=2020-01-0901), [152/20](http://www.uradni-list.si/1/objava.jsp?sop=2020-01-2610) – ZZUOOP, [175/20](http://www.uradni-list.si/1/objava.jsp?sop=2020-01-3096) – ZIUOPDVE in [15/21](http://www.uradni-list.si/1/objava.jsp?sop=2021-01-0315) – ZDUOP. Zakon o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20, 61/20, 152/20 – ZZUOOP, 175/20 – ZIUOPDVE in 15/21 – ZDUOP) [↑](#footnote-ref-5)
6. Več informacij o pobranih prihodkih po vrstah dajatev je na voljo v Letnem poročilu FURS 2020, objavljenem na spletni strani FURS: <https://www.gov.si/assets/organi-v-sestavi/FURS/Strateski-dokumenti/Letno-porocilo-Financne-uprave-za-leto-2020.pdf> [↑](#footnote-ref-6)
7. Uradni list RS, št. 13/11 – uradno prečiščeno besedilo, 32/12, 94/12, 101/13 – ZDavNepr, 111/13, 22/14 – Odl. US, 25/14 – ZFU, 40/14 – ZIN-B, 90/14, 91/15, 63/16, 69/17, 13/18-ZJF-H, 36/19, 66/19, 145/20 – odl. US in 203/20 – ZIUPOPDVE). [↑](#footnote-ref-7)
8. Z Zakonom o spremembah in dopolnitvah Zakona o finančnem poslovanju, postopkih zaradi insolventnosti in prisilnem prenehanju (Uradni list RS, št. 27/16) je bila spremenjena opredelitev prednostnih terjatev, na katere odpust ne učinkuje, na način, da se za prednostne terjatve štejejo vse terjatve iz naslova prispevkov, ki so nastale pred začetkom postopka zaradi insolventnosti in ne več samo terjatve iz naslova prispevkov, ki so nastale v zadnjem letu pred začetkom postopka zaradi insolventnosti. [↑](#footnote-ref-8)
9. Podatki izhajajo iz statističnih poročil glede insolvenčnih postopkov, ki jih pripravlja Ministrstvo za pravosodje. [↑](#footnote-ref-9)
10. V skupino nedavčnih prihodkov sodijo prihodki iz udeležbe pri dobičku in dohodku od premoženja, takse in pristojbine, denarne kazni in drugi nedavčni prihodki. [↑](#footnote-ref-10)
11. Uradni list RS, št. 141/06, 46/07, 102/07, 28/09, 101/11, 24/12, 32/12 – ZDavP-2E, 19/13, 45/14, 97/14, 39/15, 40/16, 85/16, 30/17, 13/18-ZJF-H, 37/18, 43/19 in 80/19, 106/20 in 200/20. [↑](#footnote-ref-11)
12. Uradni list RS, št. 36/20. [↑](#footnote-ref-12)
13. Uradni list RS, št. [175/20](http://www.uradni-list.si/1/objava.jsp?sop=2020-01-3096), [203/20](http://www.uradni-list.si/1/objava.jsp?sop=2020-01-3772) – ZIUPOPDVE in [15/21](http://www.uradni-list.si/1/objava.jsp?sop=2021-01-0315) – ZDUOP. [↑](#footnote-ref-13)
14. Uradni list RS, št. [26/11](http://www.uradni-list.si/1/objava.jsp?sop=2011-01-1151) in [57/12](http://www.uradni-list.si/1/objava.jsp?sop=2012-01-2417). [↑](#footnote-ref-14)
15. Za nekatere obvezne dajatve je vzpostavljeno tudi merjenje davčnega razkoraka - <https://ec.europa.eu/taxation_customs/business/tax-cooperation-control/vat-gap_en>

    [↑](#footnote-ref-15)